PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/DZ/2/1/067	Bratislava, 03. júl 2006	

Protimonopolný úrad Slovenskej republiky, odbor zneužívania dominantného postavenia, v správnom konaní č. 0076/OZ/2004 začatom dňa 29.06.2004 z vlastného podnetu 

                                           rozhodol

1. tak, že konanie spoločnosti Železničná spoločnosť, a.s., Drieňová 24, 820 09 Bratislava, IČO 35 828 226 v čase od 15. marca 2004 do 31. decembra 2004 a jej právneho nástupcu spoločnosti Železničná spoločnosť Cargo Slovakia, a.s., Drieňová 24, 820 09 Bratislava, IČO 35 914 921 v čase od 01. januára 2005 do 31. decembra 2005 na relevantných trhoch poskytovania služby železničnej nákladnej prepravy veľkého objemu  

a) cementu na železničnej trati Rohožník – Lietavská Lúčka,
b) cementu a slinku na železničnej trati Rohožník – Šálková,
c) prírodného sádrovca na železničnej trati Rohožník – Špišská Nová Ves,
d) trosky a železitých korekcií na železničnej trati Rohožník – Haniska,
e) cementu na železničnej trati Rohožník – Bratislava východ št. hranica,
f) petrokoksu na železničnej trati Rohožník – Komárno št. hranica,
g) energosádrovca, uhlia, prírodného kaolínu, priemyselného kaolínu na železničnej           
  trati Rohožník – Kúty št. hranica,
spočívajúce 
(i)	vo vypovedaní Dohôd o cene na rok 2004 zasielateľským spoločnostiam  […] (obchodné tajomstvo), na základe čoho došlo k podstatnému zvýšeniu cien za železničnú nákladnú prepravu tovaru na relevantných trhoch a) – g) pre spoločnosť Holcim (Slovensko), a.s., 903 38 Rohožník, čo spôsobilo, že spoločnosť Holcim (Slovensko), a.s., 903 38 Rohožník ukončila zabezpečovanie železničnej nákladnej prepravy cementu na trati Rohožník – Devínska Nová Ves št. hranica prostredníctvom dopravcu LTE Logistik a Transport Slovakia s.r.o., Lombardiniho 22, 831 03 Bratislava,
(ii)	a následnom uzatvorení Rámcovej zmluvy o spolupráci v železničnej koľajovej preprave č. 342/2004 so spoločnosťou Holcim (Slovensko), a.s., 903 38 Rohožník na realizáciu železničnej nákladnej prepravy komodít v celom rozsahu jej prepravných potrieb a na všetkých tratiach z/do Rohožníka, 
v dôsledku čoho došlo k vylúčeniu dopravcu LTE Logistik a Transport Slovakia s.r.o., Lombardiniho 22, 831 03 Bratislava z relevantného trhu poskytovania služby železničnej nákladnej prepravy veľkého objemu cementu na železničnej trati Rohožník – Devínska Nová Ves št. hranica, je zneužívaním dominantného postavenia podľa čl. 82 Zmluvy o založení ES a je zneužívaním dominantného postavenia podľa § 8 ods. 2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov a je preto podľa čl. 82 Zmluvy o založení ES a podľa § 8 ods. 6 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zakázané.

2. na základe ustanovenia § 38 ods. 1 v spojení s § 2 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za konanie uvedené v bode 1 výroku ukladá pokutu spoločnosti Železničná spoločnosť Cargo Slovakia, a.s., Drieňová 24, 820 09 Bratislava, IČO 35 914 921 vo výške 

75 000 000, - Sk,

slovom sedemdesiatpäť miliónov slovenských korún, ktorú je povinný uhradiť v lehote do 30  dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180, KS 1118, VS 200621067 vedený v Štátnej pokladnici.

Odôvodnenie:

Protimonoponý úrad Slovenskej republiky, odbor zneužívania dominantného postavenia (ďalej len „úrad“), obdržal dňa 10.06.2004 list od spoločnosti LTE Logistik a Transport Slovakia s.r.o., Lombardiniho 22, 831 03 Bratislava (ďalej len „LTE s.r.o.“) zaevidovaný na úrade pod č. 3218/2004, v ktorom uviedla, že Železničná spoločnosť a.s., Drieňová 24, 820 09 Bratislava ( IČO 35 828 226) (ďalej len „Železničná spoločnosť, a.s.“), cit.: „prostredníctvom zasielateľov vypovedala zmluvy o doprave spoločnosti Holcim (Slovensko) a.s., 903 38 Rohožník (ďalej len „Holcim (Slovensko) a.s.“), a to na všetkých tratiach v Slovenskej republike a kládla si neprimerané podmienky pri návrhu novej zmluvy so spoločnosťou Holcim (Slovensko) a.s., čím vylúčila spoločnosť LTE s.r.o., ako aj ďalších dopravcov z hospodárskej súťaže a stala sa tak výlučným poskytovateľom dopravy pre spoločnosť Holcim (Slovensko) a.s.“ 

Spoločnosť LTE s.r.o. vo svojom liste ďalej úradu navrhla, aby uložil povinnosť Železničnej spoločnosti a.s. zdržať sa konania, ktoré je podľa ich názoru zneužívaním dominantného postavenia a uložil mu povinnosť odstrániť protiprávny stav ešte počas konania na úrade a aby úrad navrhol opatrenia zabraňujúce vzniku ďalšej škody ostatným súťažiteľom na relevantnom trhu. Taktiež v liste zaevidovanom na úrade dňa 26.11.2004 pod č. 6166/2004, spoločnosť LTE s.r.o. požiadala úrad dočasne upraviť pomery účastníkov konania vydaním predbežného opatrenia podľa § 43 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“), ktorým by úrad zakázal Železničnej  spoločnosti a.s. vypovedať zmluvu o železničnej doprave uzatvorenú s Holcimom (Slovensko) a.s., či už priamo alebo prostredníctvom zasielateľských spoločností, a to iba v niektorej jej časti, alebo zvýšiť ceny dopravy pre spoločnosť Holcim (Slovensko) a.s.

Na základe tohto písomného oznámenia spoločnosti LTE s.r.o. začal úrad  dňa 29.06.2004 z vlastného podnetu správne konanie č. 0076/OZ/2004 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v  znení neskorších predpisov v znení zákona č. 465/2002 Z. z. a zákona č. 204/2004 Z. z. (ďalej len „zákon č. 136/2001 Z. z. v znení zákona č. 456/2002 Z. z. a zákona č. 204/2004 Z. z.“) v spojení s § 18 ods. 2 správneho poriadku voči Železničnej spoločnosti a.s. vo veci možného zneužívania dominantného postavenia na relevantnom trhu podľa § 8 ods. 2 zákona č. 136/2001 Z. z. v znení zákona č. 456/2002 Z. z. a zákona č. 204/2004 Z. z. Uvedenú skutočnosť oznámil úrad účastníkovi konania listom č. 3539/PMÚ SR/2004 zo dňa 28.06.2004, ktorý mu bol doručený dňa 29.06.2004. 

Vzhľadom na to, že posudzované konanie Železničnej spoločnosti, a.s. mohlo mať vplyv na obchod medzi členskými štátmi podľa čl. 82 Zmluvy o založení ES, v súlade s čl. 11 ods. 3 Nariadenia Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy o založení ES (ďalej len „Nariadenie“) informoval úrad dňa 28.06.2004 písomne Európsku komisiu o uvedenej skutočnosti.  Začatie konania na základe čl. 82 Zmluvy o založení ES oznámil úrad Železničnej spoločnosti, a.s. listom č. 5583/PMÚ SR/2004 zo dňa 28.10.2004. V súlade s čl. 11 ods. 4 Nariadenia úrad dňa 20.02.2006 informoval Európsku komisiu o zámere vydať rozhodnutie v tejto veci, pričom Európska komisia nemala k danému návrhu rozhodnutia žiadne výhrady. 

Úrad posúdil požiadavku spoločnosti LTE s.r.o. na vydanie predbežného opatrenia, a to v súvislosti s  konkrétnymi podmienkami prešetrovaného prípadu a dospel k záveru, že v danom prípade vzhľadom na jeho charakter by nebolo účelné vydávať predbežné opatrenie. 

I. Právna úprava 

	Konanie posudzované v tomto správnom konaní, ktoré viedlo k zneužívaniu dominantného postavenia, prebiehalo od 15. marca 2004 (vypovedanie Dohôd o cene zasielateľským spoločnostiam) do 31. decembra 2005 (skončenie platnosti Rámcovej zmluvy o spolupráci v železničnej koľajovej preprave č. 342/2004 (ďalej len „Rámcová zmluva“)). 

Pri preukazovaní, či uvedené konanie napĺňa znaky správneho deliktu zneužívania dominantného postavenia, aplikoval úrad hmotnoprávne normy účinné v čase, kedy posudzované konanie prebiehalo, tzn. zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon č. 136/2001 Z. z. v znení zákona č. 456/2002 Z. z.“), zákon č. 136/2001 Z. z. v znení zákona č. 456/2002 Z. z. a zákona č. 204/2004 Z. z. a zákon č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v  znení neskorších predpisov v znení zákona č. 465/2002 Z. z., zákona č. 204/2004 Z. z. a zákona č. 68/2005 Z. z.  Úrad konštatuje, že hmotnoprávna úprava relevantná pre posúdenie daného konania sa z vecného hľadiska počas posudzovaného obdobia nemenila. 

V tomto správnom konaní postupoval úrad podľa procesnoprávnych noriem účinných v čase predmetného správneho konania. Vzhľadom na to, že správne konanie sa začalo 29.06.2004, postupoval úrad podľa zákona č. 136/2001 Z. z. v znení zákona č. 465/2002 Z. z. a zákona č. 204/2004 Z. z. Dňa 01. marca 2005 nadobudol účinnosť zákon č. 68/2005 Z. z., ktorý novelizoval aj zákon č. 136/2001 Z. z. v znení zákona č. 465/2002 Z. z. a zákona č. 204/2004 Z. z. Uvedená novela sa však týkala len hmotnoprávnych ustanovení, na základe čoho úrad konštatuje, že procesnoprávne normy sa počas celého správneho konania nemenili. 

Nakoľko aj hmotnoprávne aj procesnoprávne normy relevantné pre posúdenie danej veci sa nemenili, úrad bude v ďalšom texte tohto rozhodnutia na ich označenie používať jednotný pojem zákon. 

Od 01. mája 2004 je v Slovenskej republike účinné Nariadenie, ktoré stanovuje postup pri aplikácii čl. 81 a 82 Zmluvy o založení ES a ukladá  národným súťažným orgánom členských štátov povinnosť aplikovať tieto články. Podľa čl. 3 ods. 1 Nariadenia, ak orgány hospodárskej súťaže členských štátov alebo vnútroštátne súdy uplatňujú vnútroštátne súťažné právo na akékoľvek zneužitie zakázané čl. 82 Zmluvy o založení ES, ktoré môže ovplyvniť obchod medzi členskými štátmi podľa tohto ustanovenia,  uplatnia aj čl. 82 Zmluvy o založení ES. Súťažným orgánom pre Slovenskú republiku je Protimonopolný úrad SR. 

Vzhľadom na to, že Nariadenie nadobudlo účinnosť v čase, kedy došlo k  posudzovanému konaniu, úrad sa v priebehu správneho konania zároveň zaoberal aj otázkou, či toto konanie malo vplyv na obchod medzi členskými štátmi. Úrad vychádzal najmä z Oznámenia Európskej komisie – Pravidlá pre pojem dopad na obchod medzi členskými štátmi obsiahnutý v článkoch 81 a 82 Zmluvy o založení ES, podľa ktorého čl. 82 Zmluvy o založení ES je aplikovateľný na také konania, ktoré môžu ovplyvniť obchod medzi členskými štátmi Európskej únie, tzn. musí sa jednať o zneužívanie dominantného postavenia, ktoré môže ovplyvniť obchod medzi členskými štátmi. 

Zákonom Slovenskej národnej rady č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o dráhach“) s účinnosťou od 01.10.1996 došlo k liberalizácii trhu poskytovania dopravy na dráhach. Liberalizácia umožnila poskytovať služby železničnej nákladnej prepravy všetkým dopravcom, vrátane dopravcov zo zahraničia, ktorí spĺňajú podmienky na prevádzkovanie dopravy na dráhe podľa § 31 a nasl. zákona o dráhach. Pokus o vstup na trh nákladnej železničnej prepravy na území Slovenskej republiky uskutočnil v marci 2004 rakúsky dopravca LTE Logistik und Transport GmbH so sídlom v Rakúsku cez svoju dcérsku spoločnosť LTE, s.r.o. Ako vyplýva z nižšie uvedeného odôvodnenia tohto rozhodnutia, Železničná spoločnosť, a.s. reagovala na vstup nového konkurenta stratégiou, ktorá mala za následok jeho vytlačenie z trhu v Slovenskej republike. Toto konanie eliminujúce konkurenta z iného členského štátu viedlo k zmene štruktúry súťaže na trhu v rámci Európskej únie, a teda malo vplyv na obchod medzi členskými štátmi.  

Na základe uvedeného úrad konštatuje, že posudzované konanie malo vplyv na obchod medzi členskými štátmi podľa čl. 82 Zmluvy o založení ES, a preto je nevyhnutné ho posudzovať aj z hľadiska, či ním nedochádza k zneužívaniu dominantného postavenia podľa s čl. 82 Zmluvy o založení ES. Z procesnoprávneho hľadiska postupoval úrad pri posudzovaní naplnenia čl. 82 Zmluvy o založení ES  podľa § 22 až 40 zákona, pretože podľa § 2 ods. 3 zákona, keď úrad posudzuje činnosti a konania podnikateľov na základe Nariadenia, na postup úradu sa vzťahujú ustanovenia § 22 až 40 zákona.

II. Účastník konania.

Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Železničná spoločnosť a.s. vznikla na základe zákona č. 259/2001 Z. z. o Železničnej spoločnosti a.s. a o zmene a doplnení zákona SNR č. 258/1993 Z. z. o železniciach Slovenskej republiky v znení zákona č.152/1997 Z. z., ktorý nadobudol účinnosť dňa 01.08.2001.

Železničná spoločnosť, a.s. ( IČO 35 828 226 ) podľa výpisu z Obchodného registra Okresného súdu Bratislava I, oddiel Sa, vložka č. 2893/B bola akciová spoločnosť s predmetom činnosti okrem iného prevádzkovanie dopravy na železničnej dráhe – celoštátne a regionálne dráhy, prevádzkovanie dopravy na lanových dráhach, overovanie technickej spôsobilosti dráhových vozidiel, kúpa tovaru na účely jeho predaja iným prevádzkovateľom živnosti a sprostredkovateľská činnosť v rozsahu voľnej živnosti.  

Vzhľadom na uvedené bola Železničná spoločnosť a.s. podnikateľom podľa § 2 ods. 2 zákona č. 513/1991 Zb. Obchodný zákonník v znení neskorších predpisov, a teda aj podľa § 3 ods. 2 zákona.  

Železničná spoločnosť Cargo Slovakia, a.s., Drieňová 24, 826 03 Bratislava (IČO 35 914 921) (ďalej len „Železničná spoločnosť Cargo Slovakia, a.s.“) podľa výpisu z Okresného súdu Bratislava I, oddiel Sa, vložka 3496/B je akciová spoločnosť, ktorej predmetom činnosti je okrem iného prevádzkovanie dopravy na dráhe - celoštátne a regionálne dráhy za účelom prepravy nákladu (vecí) v nákladnej doprave, prevádzkovanie dopravy na dráhe - vlečke (na základe jednotlivých licencií), zasielateľstvo, prenájom dopravných prostriedkov a mechanizmov, činnosť colného deklaranta, overovanie technickej spôsobilosti dráhových vozidiel pred uvedením do prevádzky na železničných a špeciálnych dráhach a vykonávaním pravidelných technických kontrol dráhových vozidiel v prevádzke, zváranie dráhových vozidiel, nedeštruktívne skúšanie dráhových vozidiel, vykonávanie montáží, prehliadok, údržby, opráv a rekonštrukcií dráhových vozidiel.  

Vzhľadom na vyššie uvedené je Železničná spoločnosť Cargo Slovakia, a.s. podnikateľom podľa § 2 ods. 2 zákona č. 513/1991 Zb. Obchodný zákonník v znení neskorších predpisov, a teda je aj podnikateľom podľa § 3 ods. 2 zákona.  

Keďže Zmluva o založení ES neobsahuje konkrétnu definíciu pojmu podnikateľ/podnik, je v tomto prípade potrebné vychádzať z rozhodovacej praxe Európskej komisie, Súdu prvej inštancie a Európskeho súdneho dvora, z ktorej vyplýva, že podnikom na účely súťažného práva je každý subjekt vykonávajúci ekonomickú činnosť, bez ohľadu na jeho právnu formu a spôsob jeho financovania (Prípad C – 41/90, Höfner and Elser v Macrotron). Je nepochybné, že prevádzkovanie dopravy na dráhach, a teda aj poskytovanie železničnej nákladnej dopravy, je ekonomickou činnosťou. Z uvedeného vyplýva, že Železničná spoločnosť, a.s. bola a Železničná spoločnosť Cargo Slovakia, a.s. ako jej právny nástupca je aj podnikom z hľadiska čl. 82 Zmluvy o založení ES. 

Podľa § 25 ods. 3 písm. b) v spojení s § 2 ods. 3 zákona účastníkom konania v prípade zneužívania dominantného postavenia podľa § 8 ods. 2 zákona ako aj podľa čl. 82 Zmluvy o založení ES je podnikateľ, ktorého činnosť alebo konanie je možným zneužívaním dominantného postavenia. Účastníkom konania bola preto Železničná spoločnosť a.s.

V priebehu správneho konania s účinnosťou k 01.01.2005 došlo k zániku Železničnej spoločnosti, a.s. zrušením bez likvidácie, a to rozdelením spoločnosti na dve novozaložené nástupnícke obchodné spoločnosti - Železničnú spoločnosť Slovensko, a.s., Drieňová 24, 826 03 Bratislava, vykonávajúcu činnosti súvisiace s osobnou prepravou a Železničnú spoločnosť Cargo Slovakia, a.s. vykonávajúcu činnosti súvisiace s nákladnou dopravou. 

Na základe tejto skutočnosti úrad konanie rozhodnutím č. 2005/ZK/2/1/016 zo dňa 21.02.2005 zastavil, pričom svoj záver odôvodnil tým, že v konaní nemožno rozhodovať o právach, resp. povinnostiach neexistujúceho subjektu a zároveň nové nástupnícke spoločnosti nemôžu niesť zodpovednosť za protiprávne konanie svojho právneho predchodcu, ktorého sa nedopustili. Rozhodnutie nadobudlo právoplatnosť dňa 08.03.2005.

Rada úradu následne z dôvodu, že Železničná spoločnosť Cargo Slovakia, a.s. je v oblasti poskytovania služieb železničnej nákladnej dopravy ekonomickým nástupcom zaniknutej Železničnej spoločnosti, a.s., mimo odvolacieho konania podľa § 65 ods. 2 správneho poriadku konštatovala, že je daný dôvod na zrušenie rozhodnutia č. 2005/ZK/2/1/016 zo dňa 21.02.2005  a  rozhodnutím č. 2005/65/R/1/093 zo dňa 09.09.2005 rozhodla o jeho zrušení. Rozhodnutie nadobudlo právoplatnosť dňa 01.10.2005.  

Na základe uvedeného úrad listom č. 5650/PMÚ SR/2005 zo dňa 13.10.2005 oznámil Železničnej spoločnosti Cargo Slovakia, a.s., že bude v konaní č. 0076/OZ/2004 pokračovať so Železničnou spoločnosťou Cargo Slovakia, a.s. a že od 01.01.2005 je účastníkom tohto konania. 

Naše číslo:	
Číslo SK:	
Vaše číslo:	

K uvedenému sa vyjadril účastník konania v odpovedi na výzvu pred vydaním rozhodnutia : “Úrad vo svojej výzve pred vydaním rozhodnutia, ako aj Rada úradu v rozhodnutí č. 2005/65/R/1/093 zo dňa 09.09.2005, ktorým zrušila rozhodnutie úradu č.2005/ZK/2/1/016 zo dňa 21.02.2005 dospeli k záveru, že zákon č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č.347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ani iný právny predpis neupravuje situáciu prechodu deliktuálnej zodpovednosti pri zániku právnickej osoby. Železničná spoločnosť Cargo, a.s. zastáva názor, že v takomto prípade, ak teda žiadny právny predpis platný a účinný v Slovenskej republike neupravuje situáciu prechodu deliktuálnej zodpovednosti pri zániku právnickej osoby, nie je úrad kompetentný viesť správne konanie proti Železničnej spoločnosti Cargo, a.s. a ani v danej veci rozhodnúť o nejakom postihu Železničnej spoločnosti Cargo , a.s. za konanie zaniknutej Železničnej spoločnosti, a. s. Úrad ako ústredný orgán štátnej správy je povinný postupovať a rozhodovať len v súlade s čl.2 ods. 2 Ústavy Slovenskej republiky, podľa ktorého, štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon... . Pokiaľ by mala byť Železničná spoločnosť Cargo, a.s. prešetrovaná za prípadné protiprávne konanie Železničnej spoločnosti, a.s., mala by byť  prešetrovaná aj Železničná   spoločnosť Slovensko, a. s. ... obe novovzniknuté spoločnosti sú právnymi nástupcami a zároveň preberajú všetky práva a záväzky zaniknutej Železničnej spoločnosti, a.s. ku dňu 01.01.2005... . Prípadné protiprávne konanie Železničnej spoločnosti Cargo, a.s. môže úrad posudzovať a následne postihovať len odo dňa  jej vzniku, t.j. od 01.01.2005, pričom údajného protiprávneho konania sa mala dopustiť Železničná spoločnosť, a.s. v prvom kvartáli roku 2004 t.j. v čase, kedy Železničná spoločnosť Cargo, a.s. neexistovala a nemohla konať protiprávne... . Železničná spoločnosť Cargo, a.s. zastáva názor, že by bolo protizákonné sankcionovať ekonomického nástupcu, pokiaľ to právny predpis neumožňuje.“ 

K  tejto námietke úrad plne v súlade s právnym názorom Rady úradu vyjadreným v rozhodnutí č. 2005/65/R/1/093 zo dňa 09.09.2005, ktorým je prvostupňový orgán viazaný, uvádza nasledovné:

	V prípade prechodu deliktuálnej zodpovednosti pri zániku právnickej osoby nie je ani tak podstatné nástupníctvo v právnom zmysle slova, ale rozhodujúci je vstup do ekonomických aktivít podnikateľa, čiže inými slovami ide o nástupníctvo v ekonomickom zmysle slova. Železničná spoločnosť Cargo Slovakia, a.s. je nástupníckou spoločnosťou, ktorá od zaniknutej Železničnej spoločnosti, a.s. nadobudla ako hmotné tak aj osobné zložky podnikania, pokračuje v ekonomických aktivitách  zaniknutej Železničnej spoločnosti, a.s., pokračuje v účasti na hospodárskej súťaži na danom trhu a ovplyvňuje jeho fungovanie, a preto je jej možné prisúdiť zodpovednosť za protiprávne konanie jej právneho predchodcu a uložiť jej sankciu. Tomuto záveru nasvedčuje aj skutočnosť, že z dôvodu protiprávneho konania, tzn. zneužívania dominantného postavenia Železničnej spoločnosti, a.s. nepochybne prešiel na Železničnú spoločnosť Cargo Slovakia, a.s. i prospech z tohto konania. 

Železničná spoločnosť Cargo Slovakia, a.s. je teda v oblasti poskytovania služieb železničnej nákladnej prepravy ekonomickým nástupcom zaniknutej Železničnej spoločnosti, a.s. a  len táto spoločnosť môže byť v danom správnom konaní účastníkom konania. Nakoľko v preskúmanom prípade išlo aj o konanie vo veci možného porušenia čl. 82 Zmluvy o založení ES, závery úradu sú v súlade s dlhoročnou rozhodovacou praxou Európskej komisie, Súdu prvej inštancie a Súdneho dvora, pričom požiadavka na rovnaký postup úradu a orgánov Európskej únie vyplýva priamo z čl. 3 Nariadenia. Z uvedených dôvodov účastníkom konania je Železničná spoločnosť Cargo Slovakia, a.s.

Nakoľko úrad v ďalšom svojom šetrení zistil, že k možnému zneužívaniu dominantného postavenia dochádzalo až do 31. decembra 2005, tzn. že aj konaním Železničnej spoločnosti Cargo Slovakia, a.s. (v čase od 1. januára 2005), Železničná spoločnosť Cargo Slovakia, a.s. je účastníkom tohto správneho konania nielen z dôvodu právneho a ekonomického nástupníctva po Železničnej spoločnosti, a.s., ktorej konaním sa možné porušovanie zákona začalo, ale aj z dôvodu, že sama pokračovala v tomto možnom protiprávnom konaní od 1. januára 2005 do 31. decembra 2005.  

Keďže Železničnej spoločnosti Cargo Slovakia, a.s. nesie deliktuálnu zodpovednosť aj za prípadné protiprávne konanie svojho právneho predchodcu Železničnú spoločnosť, a.s. a zároveň sama pokračovala v tomto konaní, úrad bude v ďalšom texte tohto rozhodnutia na označenie oboch spoločností používať jednotný pojem Železničná spoločnosť Cargo, a.s. 

Úrad definoval relevantný trh, na ktorom pôsobila Železničná spoločnosť Cargo, a.s. v súvislosti s predmetom správneho konania a zdôvodnil, či na takto definovanom trhu má Železničná spoločnosť Cargo a.s. dominantné postavenie. Následne úrad skúmal jej konanie, ktoré by mohlo viesť k zneužívaniu dominantného postavenia touto spoločnosťou.

III. Relevantné trhy

Železničná nákladná preprava je služba, ktorú poskytuje železničný dopravca ako vlastník alebo prevádzkovateľ železničných dopravných prostriedkov, dráhových vozidiel. Ide o činnosť, ktorou sa priamo uskutočňuje premiestňovanie tovaru vlakmi po železničných dopravných cestách (železničné koľajové trate). Realizuje sa na základe prepravnej zmluvy, ktorú uzatvára na jednej strane prepravca (ten, ktorý prepravné služby nakupuje) a na strane druhej dopravca (ten, ktorý prepravné služby predáva). Dopravca teda vykonáva samotnú prepravu tovaru z miesta odoslania do miesta určenia. 

Podmienkou prevádzkovania nákladnej alebo osobnej dopravy na dráhe v Slovenskej republike je vydanie licencie Štátnym dráhovým úradom podľa § 41 zákona o dráhach. Licencia sa vydáva prevádzkovateľovi dopravy na dráhe (dopravcovi) na dobu určitú s priestorovým obmedzením pre územie Slovenskej republiky. Okrem toho, pre prevádzkovanie nákladnej alebo osobnej dopravy na dráhe je potrebné obdržať od Štátneho dráhového úradu bezpečnostné osvedčenie dopravcu, ktoré potvrdzuje, že žiadateľ spĺňa všetky podmienky na prevádzkovanie dráhových vozidiel a podmienky odbornej spôsobilosti osôb zabezpečujúcich prevádzkovanie dopravy na dráhe. Splnenie všetkých podmienok na udelenie licencie a bezpečnostného osvedčenia podmieňuje preto možnosť prevádzkovania nákladnej alebo osobnej dopravy. Podľa údajov Štátneho dráhového úradu bolo vydaných 30 licencií na prevádzkovanie dopravy na celoštátnych a regionálnych dráhach. Z prehľadu udelených licencií je zrejmé, že okrem licencie pre Železničnú spoločnosť Cargo, a.s. a LTE, s.r.o., ktorí mali licencie na poskytovanie nákladnej dopravy na dráhe na celom území Slovenskej republiky, ostatné licencie boli vydané len na určené traťové úseky a účelové prepravy pre podniky. 

Na inom vertikálnom stupni v rámci dopravného procesu stoja zasielatelia, ktorí len obstarávajú prepravu tovaru z určitého miesta do určitého iného miesta vo vlastnom mene a na účet príkazcu (ten, kto kupuje zasielateľské služby). Zasielateľ v rámci svojej činnosti dojednáva spôsob a podmienky prepravy podľa potrieb príkazcu, tzn. že môže dojednať akýkoľvek spôsob prepravy, či už železničnú, cestnú, lodnú, a pod. Ak teda zasielateľ obstaráva pre príkazcu železničnú nákladnú prepravu, vo vlastnom mene uzatvára prepravnú zmluvu so železničným dopravcom ako prepravca. Okrem toho, zasielateľ zabezpečuje aj iné služby spojené s prepravou, ako napr. colné vybavenie, skladovanie atď. 

Pre spoločnosť Holcim (Slovensko) a.s. obstarávali prepravu tovaru na nižšie uvedených železničných tratiach zasielateľské spoločnosti A, B a C, z ktorých najväčší objem prepravy pre spoločnosť Holcim(Slovensko), a.s. zabezpečovala spoločnosť  A (konkrétne názvy zasielateľských spoločností označila spoločnosť Holcim (Slovensko) a.s. ako obchodné tajomstvo a sú súčasťou spisového materiálu). Tieto zasielateľské spoločnosti obstarávali železničnú nákladnú prepravu pre Holcim (Slovensko), a.s. na všetkých tratiach u jediného dopravcu, a to u Železničnej spoločnosti Cargo, a.s. na základe prepravných zmlúv.  

Podľa ustanovenia § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 

V zmysle § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov, pričom podľa ustanovenia § 3 ods. 3 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristických, ceny a účelu použitia.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantného trhu na účely posúdenia, či v tomto prípade došlo k zneužitiu podľa čl. 82 Zmluvy o založení ES, úrad vychádzal z Oznámenia Európskej komisie o definícii relevantného trhu na účely komunitárneho práva hospodárskej súťaže (ďalej len „Oznámenie“), podľa ktorého relevantný trh výrobkov pozostáva zo všetkých výrobkov a/alebo služieb, ktoré sú považované za vzájomne zameniteľné alebo nahraditeľné z hľadiska spotrebiteľa, a to na základe ich vlastností, cien a zamýšľaného účelu použitia (bod 7 Oznámenia) a relevantný geografický trh zahŕňa oblasť, v ktorej sú dotknuté podniky zapojené do vzťahov dopytu a ponuky výrobkov a služieb, v ktorej sú súťažné podmienky dostatočne homogénne a ktorá sa od ostatných susedných oblastí výrazne odlišuje práve preto, že konkurenčné podmienky v nej sú zjavne odlišné od podmienok v týchto oblastiach (bod 8 Oznámenia).

Z uvedeného vyplýva, že vymedzenie relevantného trhu pre posúdenie zneužívania dominantného postavenia podľa § 8 ods. 2 zákona aj podľa čl. 82 Zmluvy o založení ES je vecne totožné, preto nie je potrebné definovať relevantné trhy osobitne.

Nižšie uvedené skutočnosti úrad zistil na základe vlastného prešetrovania, na základe informácií od účastníka konania, ako aj z podkladov a informácií známych úradu z predchádzajúcich správnych konaní (rozhodnutie Rady č. 2004/DZ/R/2/182 zo dňa 01.10.2004).

Pri definovaní relevantného trhu úrad vychádzal s ohľadom na predmet a okolnosti tohto správneho konania z prepravných potrieb spoločnosti Holcim (Slovensko) a.s. pri preprave rozhodujúcich komodít z a do Rohožníka. 

Spoločnosť Holcim (Slovensko) a.s. podniká v oblasti výroby a predaja cementu, transportbetónu a niektorých iných stavebných materiálov. Spoločnosť vyrába cement  v cementárni v Rohožníku a v cementárni Banská Bystrica. Okrem predaja cementu a ostatných výrobkov na území Slovenska, spoločnosť vyváža cement aj do zahraničia. Pokiaľ ide o prepravné potreby spoločnosti Holcim (Slovensko), a.s. v súvislosti s výrobou a predajom cementu, je potrebné zobrať do úvahy aj prepravné potreby na suroviny a palivá, ktoré sú na výrobu cementu nevyhnutné. V roku 2003 bola skoro polovica všetkých prepravných potrieb spoločnosti Holcim (Slovensko), a.s. realizovaná železničnou nákladnou prepravou. 

Pre spoločnosť Holcim (Slovensko), a.s. predstavovala preprava cementu a ďalších komodít na nasledovných železničných tratiach nosnú časť jej železničných prepravných potrieb, keďže po týchto železničných tratiach bola realizovaná preprava takmer celého objemu komodít prepravovaných po železniciach. Išlo o nasledujúce železničné trate: 

a) Rohožník – Lietavská Lúčka, dĺžka trate 260 km, 
b) Rohožník – Šálková, dĺžka trate 283 km,
c) Rohožník – Spišská Nová Ves, dĺžka trate 418 km,
d) Rohožník – Haniska, dĺžka trate 479 km,
e) Rohožník – Bratislava východ št. hranica s pokračovaním do Rakúska v celkovej dĺžke trate z Rakúska do Rohožníka 167 km,  
f) Rohožník – Komárno št. hranica s pokračovaním do Maďarska v celkovej dĺžke trate z Maďarska do Rohožníka 267 km,
g) Rohožník – Kúty št. hranica s pokračovaním do Českej republiky v celkovej dĺžke trate z Českej republiky do Rohožníka 524 km, 
h) Rohožník – Devínska Nová Ves št. hranica s pokračovaním do Rakúska v celkovej dĺžke trate z Rakúska do Rohožníka 127 km.

Pri definícii relevantného trhu úrad posudzoval situáciu v železničnej nákladnej preprave na hore uvedených tratiach, pričom skúmal možnosti jej zastupiteľnosti inými druhmi prepravy, a to z hľadiska ceny, veľkosti prepravovaného objemu tovaru, vzdialenosti, povahy prepravovaných komodít a času prepravy. Úrad bral do úvahy aj špecifiká lokality odoslania a lokality určenia, dlhoročnú spoluprácu so Železničnou spoločnosťou Cargo, a.s., existujúce obmedzenia cestnej siete a pod.

Z hľadiska dĺžky tratí železničnej nákladnej prepravy, úrad vychádzal zo  získaných údajov a informácií a dospel k záveru, že pri súčasných podmienkach na trhu je preprava veľkého objemu tovaru na vzdialenosti presahujúce 150 km ekonomicky efektívnejšia, ak sa vykonáva po železnici, než inými druhmi dopravy. Táto ekonomická efektívnosť prepočítaná na jednotku prepravovaného tovaru vychádza zo skutočných prevádzkových nákladov pri jednotlivých druhoch dopravy, ktoré vychádzajú z nákladov na objem prepravovaného tovaru (vytváranie ucelených vlakových súprav), nakládky a vykládky tovaru, z priepustnosti jednotlivých dopravných ciest, a tým k rýchlosti dodaného tovaru, z manipulačných nákladov na jednotlivé druhy dopravy, z výhodnosti už vybudovanej podnikovej infraštuktúry (napr. žel. vlečka) a pod. 

Z hľadiska prepravovaných komodít ide o prepravu veľkého objemu vyrobeného tovaru alebo tovaru potrebného ako základná surovina na  výrobu (sadra, kaolín, uhlie), ktorá sa  realizuje železničnou prepravou ucelenými vlakovými súpravami.               

Keďže je zrejmé, že železničná preprava komodít z a do Rohožníka nemôže byť zastupiteľná s lodnou ani leteckou prepravou (cena, prístup na letisko, územná nedostupnosť vodnej prepravy), úrad posudzoval zastupiteľnosť železničnej nákladnej prepravy s cestnou kamiónovou prepravou, a to ako bolo uvedené vyššie,  z hľadiska potrieb spoločnosti Holcim (Slovensko), a.s. 

Úrad pri porovnávaní železničnej a cestnej prepravy tovarov/komodít veľkého objemu zistil, že nákladnú kamiónovú prepravu nemožno považovať na vzdialenosť väčšiu ako 150 km za zastupiteľnú, a to z dôvodu existujúcej kapacity železničných vagónov (možnosti vytvárania ucelených vlakových súprav), ako aj z hľadiska nižších nákladov a ceny za prepravu pri vzdialenostiach nad 150 km. Železničná preprava nie je zastupiteľná s cestnou ani z dôvodu vybudovanej infraštruktúry pre železničnú prepravu (cementáreň v Rohožníku je prispôsobená na dovoz materiálov predovšetkým po železnici). Pri cestnej preprave existujú oproti železničnej určité obmedzenia, napr. poplatky na diaľniciach, existujú obmedzenia cestnej nákladnej prepravy cez víkendy a sviatky a pri cezhraničnej preprave určité zdržanie na hraniciach. Taktiež úrad dospel k názoru, že z hľadiska logistiky preprava veľkých objemov materiálu po železnici je jednoduchšia, plynulejšia, má menej obmedzení a navyše preprava veľkých objemov tovaru nákladnými automobilmi vyžaduje infraštruktúru (cesty) dimenzovanú na ťažkú nákladnú dopravu. 

Pre spoločnosť Holcim (Slovensko), a.s. existuje len obmedzená možnosť dopravy tovaru do a z Rohožníka automobilovou kamiónovou dopravou na vzdialenosť väčšiu ako 150 km. Využíva sa iba v osobitných prípadoch. 

Železničné trate z/do Rohožníka a) – g) uvedené vyššie presahujú 150 km, z čoho vyplýva, že železničná preprava komodít veľkého objemu na nich nie je s ohľadom na dispozície spoločnosti Holcim (Slovensko), a.s. zastupiteľná s cestnou kamiónovou prepravou. 

Železničná trať Rohožník - Devínska Nová Ves št. hranica s pokračovaním do Rakúska má síce celkovú dĺžku mierne pod 150 km, avšak podľa vyjadrenia spoločnosti Holcim (Slovensko), a.s., na prepravu cementu na tejto trati tradične využíva železničnú prepravu, pretože cestná preprava pre pravidelné veľké dodávky na tejto trase je pre Holcim (Slovensko), a.s. momentálne neefektívna, pretože hraničný prechod zo Slovenska do Rakúska spôsobuje časové a finančné obmedzenia (mýtne poplatky na diaľnici, obmedzenie dopravy cez víkendy). Navyše terminál spoločnosti Holcim v Rakúsku je prispôsobený na dodávky po železnici, pričom zmena spôsobu prepravy by si vyžiadala dodatočné investície na technologické úpravy terminálu na dodávky po ceste. 

Na základe uvedeného úrad konštatuje, že na trasách z/do Rohožníka a) – h) nie je pre spoločnosť Holcim (Slovensko), a.s. železničná nákladná preprava tovaru zastupiteľná s cestnou kamiónovou prepravou. 

Úrad pri vymedzovaní relevantných trhov ďalej zistil, že pre Holcim (Slovensko), a.s. jednotlivé železničné trate z/do Rohožníka, na ktorých prepravuje komodity, nie sú vzájomne zastupiteľné a nie sú zastupiteľné ani s inými železničnými traťami v rámci železničnej infraštruktúry v Slovenskej republike. Uvedené vyplýva z nezastupiteľnosti jednotlivých miest nakládok a vykládok. Napríklad ak má byť prepravený cement z Rohožníka do Lietavskej Lúčky, potom železničná trať prostredníctvom ktorej je možno efektívne prepravovať cement medzi týmito miestami nie je pre spoločnosť Holcim (Slovensko) a.s. zastupiteľná s inou traťou, napr. Bratislava – Žilina. 

Rovnako nie sú jednotlivé železničné trate zastupiteľné z dôvodu, že Holcim (Slovensko), a.s. prepravuje po každej železničnej trati len konkrétnu komoditu a nie inú komoditu. Na železničnej trati Rohožník – Lietavská Lúčka prepravuje cement, na trati Rohožník – Šálková prepravuje cement a slinok, zo Spišskej Novej Vsi do Rohožníka prepravuje prírodný sadrovec, na železničnej  trati  Rohožník – Haniska, prepravuje trosku a železité korekcie, na železničnej  trati  Rohožník – Bratislava východ št. hranica prepravuje cement z Rohožníka do stanice Bratislava východ s pokračovaním do Rakúska a z Rakúska cez stanicu Bratislava východ prepravuje bielu sadru do stanice Rohožník, ďalej zo zahraničia – Maďarsko, prepravuje petrokoks po železničnej trati Komárno – Rohožník, z Českej republiky prepravuje po železničnej trati Kúty št. hranica - Rohožník energosadrovec, prírodný kaolín, priemyselný kaolín a uhlie a na železničnej trati Rohožník – Devínska Nová Ves  št. hranica prepravuje cement zo žel. stanice Rohožník  cez žel. stanicu Devínska Nová Ves do konečnej stanice určenia v Rakúsku. 

Nezastupiteľnosť jednotlivých železničných tratí z/do Rohožníka je daná aj rôznou cenou za prepravu jednotky tovaru na jednotlivých tratiach. 

Vzhľadom na špecifickosť posudzovaných relevantných trhov úrad neposudzoval osobitne tovarový relevantný trh a osobitne priestorový relevantný trh, ale posudzoval tieto trhy komplexne. K tomuto záveru úrad dospel z dôvodu úzkeho prepojenia konkrétneho prepravovaného tovaru na konkrétnej železničnej trati a nemožnosti oddeliť prepravovaný tovar od miesta nakládky a vykládky, t.j. od konkrétnej železničnej trate.

Vychádzajúc z vyššie uvedeného vymedzil úrad relevantné trhy ako relevantné trhy poskytovania služby železničnej nákladnej prepravy veľkého objemu, a to :

a) cementu na železničnej trati Rohožník – Lietavská Lúčka,
b) cementu a slinku na železničnej trati Rohožník- Šálková,
c) prírodného sádrovca na železničnej trati Rohožník – Spišská Nová Ves,
d) trosky a železitých korekcii na železničnej trati Rohožník – Haniska,
e) cementu na železničnej trati Rohožník – Bratislava východ št. hranica 
f) petrokoksu na železničnej trati Rohožník – Komárno št. hranica 
g) energosádrovca, uhlia, prírodného kaolínu, priemyselného kaolínu na
    železničnej trati Rohožník – Kúty št. hranica
h) cementu na železničnej trati Rohožník – Devínska Nová Ves št. hranica.  

K definovaniu relevantných trhov namietal účastník konania v odpovedi na výzvu pred vydaním rozhodnutia, že cit.: „Úrad v tejto časti výzvy pred vydaním rozhodnutia dospel k nesprávnym záverom, resp. nesprávnym spôsobom zadefinoval relevantné trhy. Definícia relevantných trhov by nemala byť obmedzená, resp. zúžená len na poskytovanie služieb železničnej nákladnej dopravy. Relevantné trhy mali byť úradom zadefinované ako relevantné trhy poskytovania služieb nákladnej dopravy.........Takmer všetky komodity, ktoré prepravovala a prepravuje spoločnosť Holcim (Slovensko), a.s. nákladnou dopravou je možné bez nejakých prekážok prepraviť  aj cestnou kamiónovou dopravou. Z toho dôvodu je železničná nákladná doprava plne zastupiteľná cestnou nákladnou dopravou aj na vzdialenosti väčšie ako 150 km........úrad uviedol, že v určitých prípadoch, resp. v určitých oblastiach dopravy tovaru z a do Rohožníka možno využívať na  vzdialenosť  väčšiu ako 150 km aj automobilovú kamiónovú dopravu. Úrad bol povinný predmetnú skutočnosť posúdiť, nakoľko tá má významný vplyv na dominantné postavenie Železničnej spoločnosti Cargo, a. s.......Úrad nevzal do úvahy obmedzenia existujúce v železničnej nákladnej doprave, ale len obmedzenia existujúce v cestnej nákladnej doprave......... V rokoch 2003 a 2004 zásadne prebiehala na traťovom ramene Rohožník – Zohor – Devínska Nová Ves preprava tovarov v dieselovej trakcii......komodity ktoré prepravovala a prepravuje spoločnosť Holcim (Slovensko), a.s. je možné bez prekážok prepraviť aj cestnou kamiónovou dopravou, čo úrad nevyvrátil, má táto skutočnosť rozhodujúci význam pri posúdení dominantného postavenia Železničnej spoločnosti, či Železničnej spoločnosti Cargo, a. s.......Na relevantných trhoch poskytovania služieb nákladnej dopravy nemala Železničná spoločnosť dominantné postavenie“. 
 
K uvedenej námietke uvádza úrad nasledovné: 

Podľa vyjadrenia spoločnosti Holcim (Slovensko), a.s. nákladnú kamiónovú prepravu nemožno považovať na vzdialenosť väčšiu ako 150 km za zastupiteľnú s nákladnou železničnou prepravou, a to okrem iného z dôvodu veľkej prepravnej kapacity pri ucelených vlakových súpravách, čo je predpokladom nižších nákladov a ceny za prepravu, ktorých účinok sa plne prejavuje pri vzdialenostiach väčších ako 150 km. Tieto skutočnosti úrad zistil aj v niektorých predchádzajúcich konaniach úradu (rozhodnutie č. 2003/DZ/2/1/303, rozhodnutie č. 2004/DZ/R/2/1/182), pričom podľa § 34 ods. 6 správneho poriadku skutočnosti všeobecne známe alebo známe správnemu orgánu  z úradnej činnosti netreba dokazovať. Tento fakt ale sám o sebe nevylučuje možnosť, že v ojedinelých prípadoch sa zabezpečuje preprava predmetných komodít kamiónovou dopravou, a to aj na vzdialenosť väčšiu ako 150 km. Tieto prípady ale majú charakter tzv. operatívnej prepravy, ktorej hlavný ukazovateľ je čas a na prípadné ekonomické straty, ktoré vzniknú z takejto prepravy sa nehľadí, pretože z pohľadu zákazníka, ktorý požaduje takúto prepravu, hrozia dodávateľovi oveľa väčšie ekonomické straty. Okrem toho pri definovaní relevantných trhov úrad vychádzal z prepravných potrieb spoločnosti Holcim (Slovensko), a.s. na jednotlivých železničných tratiach na území Slovenskej republiky, pretože posudzované konanie Železničnej spoločnosti Cargo, a.s. spočívajúce vo vypovedaní Dohôd o cene sa bezprostredne dotklo pôsobenia dopravcu LTE, s.r.o., ktorý poskytoval prepravné služby spoločnosti Holcim (Slovensko), a.s. Na základe uvedeného považuje úrad námietku účastníka konania za neodôvodnenú. 

IV. Dominantné postavenie

Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle. Existencia dominantného postavenia podnikateľom nie je porušením zákona. Porušením zákona je zneužitie dominantného postavenia. 

Keďže predmetné konanie Železničnej spoločnosti Cargo, a.s. malo vplyv aj na obchod medzi členskými štátmi Európskej únie, je potrebné v tomto rozhodnutí posúdiť, či Železničná spoločnosť Cargo, a.s. mala vo vymedzenom období na vymedzených relevantných trhoch dominantné postavenie aj z hľadiska európskeho súťažného práva. 

Vzhľadom na to, že Zmluva o založení ES neobsahuje konkrétnu definíciu pojmu dominantné postavenie, úrad vychádzal z rozhodovacej praxe Európskej komisie, Súdu prvej inštancie a Európskeho súdneho dvora, z ktorej vyplýva, že dominantné postavenie v zmysle čl. 82 Zmluvy o založení ES má podnikateľ disponujúci takou ekonomickou silou, ktorá mu umožňuje zabrániť zachovaniu efektívnej súťaže na relevantnom trhu tým, že sa môže správať v značnom rozsahu nezávisle voči svojim konkurentom, odberateľom a v konečnom dôsledku aj voči spotrebiteľom (Prípad 27/76 United Brands v. Commission). 

Úrad neskúmal postavenie Železničnej spoločnosti Cargo, a.s. na vymedzených relevantných trhoch osobitne podľa národného a osobitne komunitárneho práva, pretože kritéria určujúce dominantné postavenie podnikateľa na relevantnom trhu sú ako podľa slovenského tak aj podľa komunitárneho práva rovnaké. 

Úrad pri definovaní dominantného postavenia na relevantných trhoch skúmal   významné určujúce faktory dominancie ako sú trhový podiel, existencia ekonomických alebo administratívnych bariér vstupu a výstupu na trh, štruktúra ponuky a dopytu na trhoch, celková veľkosť podnikateľa, potenciálna konkurencia a pod.

Podnikateľ, ktorý má veľmi vysoký trhový podiel a udržuje si ho nejaký čas, je kvôli tomuto podielu v pozícii sily, ktorá ho robí nevyhnutným obchodným partnerom a ktorá mu tiež zabezpečuje takú nezávislosť konania, ktorá je znakom dominantného postavenia. Udržiavanie si významného podielu na relevantnom trhu po určitý čas je dôležitým indikátorom dominantného postavenia. 

Železničná spoločnosť Cargo, a.s. je subjektom, ktorý vznikol z bývalého štátneho monopolného podniku, ktorý zabezpečoval všetky prepravné služby v železničnej doprave. Po vzniku samostatnej Železničnej spoločnosti Cargo, a.s. táto prevzala na seba všetky záväzky viazané na majetok prináležiaci pre zabezpečovanie činnosti dopravcu a nadviazala tak na dlhoročnú tradíciu v železničnej preprave tovaru v Slovenskej republike, ako aj na dlhodobé vzťahy s obchodnými partnermi vybudované aj na základe dlhodobého monopolného postavenia v tejto oblasti. Z uvedeného vyplýva, že Železničná spoločnosť Cargo, a.s. si dlhodobo udržovala veľmi vysoký podiel pri poskytovaní služieb železničnej nákladnej prepravy na území Slovenska.

Pre vstup na vymedzené relevantné trhy sú potrebné značné investičné prostriedky jednak do dráhových vozidiel (lokomotívy, vozne), ktoré by spĺňali kritéria podľa slovenskej legislatívy a jednak do infraštruktúry (výdajne pohonných hmôt či depá), čo je možné považovať za faktor, ktorý sťažuje vstup potenciálnej konkurencie na trh a obmedzuje expanziu aktuálnych konkurentov. Vplyv aktuálnej a  potenciálnej konkurencie nie je preto vzhľadom na existujúce bariéry vstupu na tento trh významný.

Ekonomická sila podnikateľa vyplýva z rozsahu a šírky jeho činnosti, dosahovaného obratu, prístupu k finančným zdrojom (interné zdroje, úvery, štátne záruky za úvery) a pod. Zároveň treba zdôrazniť, že ekonomická sila podnikateľa pre účely posudzovania dominancie nie je určovaná podľa dosahovania zisku podnikateľom a ani prípadné straty u podnikateľa nebránia, aby bol posúdený ako podnikateľ v dominantnom postavení.

Železničná spoločnosť Cargo, a.s. je ekonomicky silným subjektom ktorý pôsobil na vymedzených relevantných trhoch historicky dlhodobo. Táto spoločnosť mala uzavreté obchodné zmluvy s veľkým množstvom odberateľov s pôsobnosťou a vykonávaním činnosti na celom území Slovenskej republiky. Okrem toho vzhľadom na svoje historicky dané postavenie mala ako jediná dlhodobé skúsenosti pri poskytovaní služieb nákladnej prepravy a mala vybudované technické a technologické zázemie s pokrytím celého územia Slovenskej republiky. Železničná spoločnosť, a.s. vzhľadom na vybudovanie svojho zázemia na celom území Slovenska mohla poskytovať svojim odberateľom komplexné služby.

Napriek tomu, že nákladná železničná doprava je liberalizovaná, ide o trhy, ktoré sa len nedávno otvorili, a preto sa v tomto krátkom období ešte nepreukázali významnejšie účinky liberalizácie na štruktúru trhov a hospodársku súťaž.              

Úrad preto prešetroval aj možnosti iných dopravcov zabezpečiť prepravné potreby spoločnosti Holcim (Slovensko) a.s. v požadovanom rozsahu na celom území Slovenska. Podľa údajov Štátneho dráhového úradu bolo vydaných 30 licencií na prevádzkovanie dopravy na dráhach. Úrad zistil, že spoločnosť LTE, s.r.o. obdržala licenciu na prevádzkovanie nákladnej železničnej dopravy na celom území Slovenskej republiky, avšak v období od 15.03.2004 do 19.05.2004 poskytovala pre Holcim (Slovensko) a.s. svoje služby len na jedinej železničnej trati Rohožník – Devínska Nová Ves, a to z dôvodu, že nemala dostatočné kapacitné možnosti na zabezpečovanie prepravy aj na iných tratiach. Ostatné licencie boli vydané pre podnikateľov, ktorí si zabezpečujú železničnú nákladnú dopravu len pre vlastnú potrebu (napr. podnikové vlečky a podnikové trate, ktoré slúžia pre vlastnú potrebu). Podľa vyjadrenia spoločnosti Holcim (Slovensko), a.s. na nižšie uvedených železničných tratiach neexistoval v sledovanom období okrem Železničnej spoločnosti Cargo, a.s. iný subjekt, ktorý by mohol zabezpečovať prepravné potreby spoločnosti Holcim (Slovensko), a.s. v celom rozsahu železničnej nákladnej prepravy na celom území Slovenskej republiky.       

Nakoľko uvedená situácia platí na vymedzených relevantných trhoch poskytovania služby železničnej nákladnej prepravy vo všetkých posudzovaných komoditách (cement, slinok, prírodný sadrovec, troska, železité korekcie, petrokoks, energosadrovec, uhlie, prírodný kaolín a priemyselný kaolín ) a na všetkých  posudzovaných tratiach, možno konštatovať, že Železničná spoločnosť Cargo, a.s. nebola v prešetrovanom období vystavená tlaku konkurencie. 

Ako bolo uvedené vyššie, pre Holcim (Slovensko), a.s. obstarávali železničnú prepravu komodít zasielateľské spoločnosti. Nakoľko jediným železničným dopravcom schopným poskytnúť služby železničnej nákladnej prepravy v rozsahu, ako to požadoval Holcim (Slovensko), a.s. bola Železničná spoločnosť Cargo, a.s., zasielateľské spoločnosti obstarávali nákladnú prepravu prostredníctvom nej.     

Dlhodobo vysoký podiel Železničnej spoločnosti Cargo, a.s. na relevantných trhoch, jej celková ekonomická sila, existujúce bariéry vstupu na relevantný trh, dlhoročná tradícia v poskytovaní služby nákladnej železničnej dopravy, na ktorú Železničná spoločnosť Cargo, a.s. nadviazala, sú všetko faktory, ktoré spoločne posudzované vedú k záveru, že Železničná spoločnosť Cargo, a.s. mala na vymedzených relevantných trhoch dominantné postavenie, ktoré jej umožňovalo správať sa nezávisle a zabraňovať v značnom rozsahu rozvoju efektívnej súťaže.
     
Na základe vyššie uvedených skutočností úrad dospel k záveru, že  Železničná spoločnosť Cargo, a.s. ako jediný subjekt majúci dostatočnú kapacitu na poskytovanie služieb železničnej nákladnej prepravy v rozsahu ako to požadoval prepravca Holcim (Slovensko), a.s. a na celom území Slovenskej republiky, mala v posudzovanom období 

- na relevantnom trhu poskytovania služby železničnej nákladnej prepravy veľkého objemu cementu na železničnej trati  Rohožník – Lietavská Lúčka,

- na relevantnom trhu poskytovania služby železničnej nákladnej prepravy  veľkého objemu cementu a slinku na železničnej trati Rohožník – Šálková,

- na relevantnom trhu poskytovania služby železničnej nákladnej prepravy  veľkého objemu prírodného sádrovca na železničnej trati Rohožník – Spišská Nová Ves,
 
- na relevantnom trhu poskytovania služby železničnej nákladnej prepravy veľkého objemu trosky a železitých korekcií  na železničnej trati Rohožník – Haniska, 

- na relevantnom trhu poskytovania služby železničnej nákladnej prepravy veľkého objemu cementu na železničnej trati Rohožník – Bratislava východ št. hranica,

- na relevantnom trhu poskytovania služby železničnej nákladnej prepravy veľkého objemu cementu a petrokoksu na železničnej trati  Rohožník – Komárno št. hranica,

- na relevantnom trhu poskytovania služby železničnej nákladnej prepravy veľkého objemu energosádry, uhlia, prírodného kaolínu a priemyselného kaolínu na železničnej trati Rohožník – Kúty št. hranica,

podľa § 8 ods. 1 zákona a na účely čl. 82 Zmluvy o založení ES dominantné postavenie.

V. Posúdenie protisúťažnej praktiky

Ustanovenie § 8 ods. 2 zákona stanovuje demonštratívny výpočet foriem možného zneužívania dominantného postavenia, ktoré je podľa § 8 ods. 6 zákona zakázané. 
	
Podľa čl. 82 Zmluvy o založení ES akékoľvek zneužívanie jedným alebo niekoľkými podnikmi v dominantnom postavení na spoločnom trhu alebo na jeho podstatnej časti je zakázané ako nezlúčiteľné so spoločným trhom, ak by tým mohol byť ovplyvnený obchod medzi členskými štátmi. Ďalej čl. 82 Zmluvy o založení ES len demonštratívne vypočítava možné formy zneužívania. 

Úrad sa zameral na posúdenie, či Železničná spoločnosť Cargo, a.s. svojím konaním zneužila dominantné postavenie v rozpore s § 8 ods. 6 zákona a či nedošlo k porušeniu čl. 82 Zmluvy o založení ES. 

V priebehu konania úrad zistil: 

Železničnú nákladnú prepravu pre Holcim (Slovensko), a.s. obstarávali zasielateľské spoločnosti A, B a C. Rámec spolupráce medzi spoločnosťou Holcim (Slovensko), a.s. a zasielateľskými spoločnosťami A a B bol dohodnutý samostatnými rámcovými zasielateľskými zmluvami. Na základe týchto zmlúv Holcim (Slovensko), a.s. a príslušný zasielateľ dohadovali ceny a objemy železničnej prepravy na jednotlivé roky prostredníctvom zasielateľských príkazov na príslušný rok. So zasielateľom A mal Holcim (Slovensko), a.s. uzatvorenú Rámcovú zasielateľskú zmluvu č. 002/2001 zo dňa 12.12.2000 a so zasielateľom B Rámcovú zmluvu o spolupráci a uzatváraní zasielateľských zmlúv č. 001/2002 zo dňa 16.11.2002.  So zasielateľom C nemal Holcim (Slovensko), a.s. uzatvorenú rámcovú zasielateľskú zmluvu. Železničné prepravné služby obstarával zasielateľ C na základe odsúhlasených cenových ponúk s platnosťou na jeden kalendárny rok. 

Uvedené zasielateľské spoločnosti obstarávali železničnú nákladnú prepravu pre Holcim (Slovensko), a.s. u Železničnej spoločnosti Cargo, a.s., ako u jediného dopravcu s pôsobnosťou na celom území SR, ktorý bol schopný poskytnúť služby železničnej nákladnej prepravy v takom rozsahu, ako to požadoval Holcim (Slovensko), a.s. Zasielatelia mali na tento účel uzatvorené so Železničnou spoločnosťou Cargo, a.s. prepravné zmluvy, ktorých prílohami boli dohody o cene. V týchto si zasielatelia dohadovali so Železničnou spoločnosťou Cargo, a.s. ceny za železničnú nákladnú prepravu určitej komodity na určitej trati.   

Železničná spoločnosť Cargo, a.s. predávala svoje služby zasielateľom na základe Tarify pre prepravu vozňových zásielok (ďalej len „TR 1“) vydanej na základe ustanovenia § 1 Vyhlášky Ministerstva dopravy, pôšt a telekomunikácií Slovenskej republiky č. 249/1997 Z. z. o vzore na vyhotovovanie prepravného poriadku na dráhach. Tranzitné tarify boli od 01.01.2004 taktiež obsiahnuté v TR 1, príp. sa účtovali na základe zväzových taríf pre tranzit, dovoz a vývoz. Jednotlivé tarify obsahovali základné ustanovenie a sadzobníky – cenníky podľa druhu prepráv, druhu vozňov a vyťaženia vozňov. Železničná spoločnosť Cargo, a.s. poskytovala z uvedených sadzobníkov zľavy podľa každoročne vydávanej Smernice pre dohadovanie podmienok prepravy tovaru, ktorej prílohou boli tabuľky objemového koeficientu podľa druhu komodít, prepravovaného tovaru a vzdialenosti. Keďže Železničná spoločnosť Cargo, a.s. vydávala každý rok Smernice pre dohadovanie podmienok prepravy tovaru, uzatvárala so zasielateľmi na každý rok nové zmluvy o podmienkach nákladnej prepravy, ako aj dohody o cene. So zasielateľom A mala Železničná spoločnosť Cargo, a.s. uzatvorenú na rok 2004 Zmluvu o podmienkach nákladnej prepravy č. 2081 s príslušnými Dohodami o cene. Medzi Železničnou spoločnosťou Cargo, a.s. a zasielateľskou spoločnosťou B bola na rok 2004 uzavretá Zmluva o podmienkach nákladnej prepravy č. 2138, taktiež s príslušnými Dohodami o cene a so zasielateľom C to bola na rok 2004 Zmluva o podmienkach nákladnej prepravy tovaru č. 2112, ktorej prílohou boli príslušné Dohody o cene.

Od roku 2001 železničnú prepravu cementu na trase Marchegg – Kaltenleutgeben, ktorá je pokračovaním trasy Rohožník – Devínska Nová Ves št. hranica  na území Rakúska, vykonával pre Holcim (Wien) GmbH (dcérska  spoločnosť spoločnosti Holcim (Slovensko), a.s.) dopravca LTE Logistik und Transport GmbH (materská spoločnosť dopravcu LTE, s.r.o.). Na trase Rohožník – Devínska Nová Ves št. hranica bol cement prepravovaný Železničnou spoločnosťou Cargo, a.s. ako dopravcom, prostredníctvom ktorého zasielateľská spoločnosť A obstarávala železničnú nákladnú prepravu pre Holcim (Slovensko), a.s. 
  
V druhej polovici roku 2003 navrhla spoločnosť LTE Logistik a Transport GmbH rozšírenie výkonu prepravy cementu aj o trasu Rohožník – Devínska Nová Ves št. hranica, čo by prispelo k optimalizácii prepravy zvýšením jej plynulosti, znížil by sa počet obiehajúcich vagónov pri zachovaní objemu prepravy a zvýšila by sa kvalita a včasnosť prepravy, čo by v dôsledku uvedeného viedlo k zníženiu cien za prepravu ako aj k úspore ďalších súvisiacich nákladov. Preprava cementu zo spoločnosti Holcim (Slovensko) a.s. v Rohožníku by sa tak uskutočnila priamo až do Kaltenleutgeben v Rakúsku jedným dopravcom.

Spoločnosti LTE, s.r.o. bola vydaná licencia podľa ustanovenia § 41 zákona o dráhach, a to na dobu určitú do 01.03.2033. Následne dňa 09.04.2003 spoločnosť LTE s.r.o. obdržala od Štátneho dráhového úradu bezpečnostné osvedčenie dopravcu, ktoré potvrdzovalo, že spoločnosť LTE s.r.o. spĺňa podmienky na prevádzkovanie dráhových vozidiel a podmienky odbornej spôsobilosti osôb zabezpečujúcich prevádzkovanie dopravy na dráhe. Z uvedeného vyplýva, že udelená licencia a bezpečnostné osvedčenie oprávňuje spoločnosť LTE s.r.o. prevádzkovať dráhovú dopravu na všetkých celoštátnych a regionálnych dráhach v správe Železníc Slovenskej republiky, Klemensova 8, 813 61 Bratislava (ďalej len „ŽSR“) s časovým obmedzením do roku 2033 a s priestorovým obmedzením na územie Slovenskej republiky.

Následne LTE GmbH Rakúsko a LTE s.r.o. spoločne so spoločnosťou Holcim (Wien) GmbH a Holcim (Slovensko) a.s. spolu so ŽSR a ÖBB – Netz Rakúsko, ako aj spolu so slovenskými a rakúskymi colnými orgánmi vypracovali koncepciu vykonávania prepravy cementu prostredníctvom priamo premávajúcich vlakových súprav na uvedenej trati, pričom na rakúskom úseku by prepravu vykonávala spoločnosť LTE GmbH Rakúsko a na slovenskom úseku spoločnosť LTE s.r.o.

So zámerom spoločnosti Holcim (Slovensko) a.s. spolupracovať v oblasti poskytovania služieb železničnej prepravy cementu so spoločnosťou LTE s.r.o. bola Železničná spoločnosť Cargo, a.s. vopred oboznámená. V  prípravnej fáze prechodu na nového dopravcu, v rámci diskusie o kvalite poskytovaných služieb so Železničnou spoločnosťou Cargo, a.s., spoločnosť Holcim (Slovensko) a.s. priamo oznámila Železničnej spoločnosti Cargo, a.s. svoj zámer prejsť k LTE s.r.o. na trati Rohožník – Devínska Nová Ves. 

K začiatku realizácie uvedenej prepravy cementu došlo počnúc dňom 15.03.2004, a to na základe ústnej dohody medzi spoločnosťami Holcim (Wien) GmbH a LTE GmbH Rakúsko, resp. Holcim (Slovensko) a.s. a LTE s.r.o. Nesporné výhody uvedeného riešenia dopravy vyplynuli z toho, že cena, ktorú LTE požadovala od spoločnosti Holcim (Slovensko), a.s. za dopravu na trati Rohožník – Devínska Nová Ves bola o [...] % (obchodné tajomstvo) nižšia ako cena, ktorú v tom čase spoločnosť Holcim (Slovensko), a.s. platila za železničnú prepravu na tejto trati a ďalej z dôvodu, že táto ponuka znamenala pre Holcim (Slovensko), a.s. zníženie počtu vagónov a skrátenie času prepravy.

O využití výhodnejšej ponuky na prepravu cementu na trati Rohožník – Devínska Nová Ves bola informovaná taktiež zasielateľská spoločnosť A e - mailovou správou zaslanou dňa 15.03.2004 štatutárnemu zástupcovi spoločnosti A, v ktorej sa oznamuje zmena dopravcu. Ďalšou e-mailovou správou z toho istého dňa Holcim (Slovensko), a.s. oznámil zasielateľovi A, že všetky podmienky Rámcovej zmluvy č. 002/2001 budú z jeho strany splnené, vrátane prepraveného objemu. Podľa vyjadrenia spoločnosti Holcim (Slovensko) a.s. využitie spoločnosti LTE, s.r.o. na nákladnú železničnú prepravu cementu na trati Rohožník – Devínska Nová Ves nemalo mať za následok zníženie celkových prepravovaných objemov, ktoré boli zmluvne dohodnuté medzi spoločnosťou Holcim (Slovensko) a.s. a zasielateľom A, na ktoré boli naviazané zmluvné podmienky o cene za prepravu. Spoločnosť Holcim (Slovensko) a.s. bola pripravená prepraviť prostredníctvom spoločnosti A celý objem prepravy dohodnutý na rok 2004.

V ten istý deň, teda 15.03.2004 Železničná spoločnosť Cargo, a.s. vypovedala zasielateľom A a B, ktorí obstarávali železničnú nákladnú prepravu pre Holcim (Slovensko), a.s. Dohody o cene na rok 2004, čím došlo k situácii, že ceny za železničnú nákladnú prepravu sa od 01.05.2004, teda po uplynutí výpovednej lehoty, mali zvýšiť do úrovne tarify TR1. 

Podľa výpovede Dohôd o cene (list zo dňa 15.03.2004 zn. 2111/17-390/2004) adresovanej zasielateľovi A bola dôvodom výpovede zmena prepravných podmienok pri prepravách z a do železničnej stanice Rohožník, pričom Železničná spoločnosť Cargo, a.s. v uvedenom liste zároveň deklarovala, že na iné železničné trate vo vypovedaných dohodách môžu byť uzatvorené nové Dohody o cene. Aj vo výpovedi Dohôd o cene zasielateľovi B (list zo dňa 15.03.2004 zn. 2111/ 04-389/2004) je uvedené, že dôvodom výpovede bola zmena prepravných podmienok. Železničná spoločnosť Cargo, a.s. zasielateľovi C nevypovedala v tom čase žiadne Dohody o cene, a to podľa jej vyjadrenia z dôvodu, že spoločnosť C nakupovala prepravu u Železničnej spoločnosti Cargo, a.s. v menšom objeme, v dôsledku čoho mu poskytovala primerane nižšie množstevné zľavy.

Dňa 22.03.2004 sa zástupcovia spoločnosti Holcim (Slovensko), a.s. a Železničnej spoločnosti Cargo, a.s. stretli za účelom vyriešenia hore uvedenej situácie a v ten istý deň Železničná spoločnosť Cargo, a.s. predložila spoločnosti Holcim (Slovensko), a.s. cenovú ponuku služieb železničnej nákladnej prepravy cementu na trati Rohožník – Devínska Nová Ves.  

Následne dňa 01.04.2004 zasielateľská spoločnosť A oficiálne oznámila spoločnosti Holcim (Slovensko) a.s. listom zo dňa 31.03.2004, že dňom 01.05.2004 zvyšuje cenu prepravy do úrovne tarify TR 1. Ako dôvod spoločnosť A uvádzala, že uvedenú úpravu museli prijať z titulu úpravy zmluvných cien od Železničnej spoločnosti, a.s. Zasielateľská spoločnosť B informovala spoločnosť Holcim (Slovensko), a.s., že cenu nezvýši vzhľadom k možnému ovplyvneniu ich budúceho podnikania so spoločnosťou Holcim (Slovensko), a.s. Nezvýšenie cien zo strany zasielateľa B však podľa spoločnosti Holcim (Slovensko), a.s. nebolo reálne, a preto v najbližšom čase očakávali zvýšenie cien do výšky TR 1 aj od zasielateľa B. 

V dôsledku zvýšenia cien za prepravu pre zasielateľov A a B zo strany Železničnej spoločnosti Cargo, a.s., spoločnosti Holcim (Slovensko) a.s. hrozilo zvýšenie ich prepravných nákladov prechodom na tarifu TR 1 od 01.05.2004, a to až o [...] % (obchodné tajomstvo). Prechod na tarifu TR1 znamenal pre spoločnosť Holcim (Slovensko) a.s. podstatné zvýšenie prepravných nákladov na všetkých tratiach na území Slovenska (okrem železničnej trate Rohožník – Devínska Nová Ves št. hranica, keďže v tom čase tam vykonával prepravu dopravca LTE, s.r.o.). 

Uvedeným konaním Železničnej spoločnosti Cargo, a.s. sa teda spoločnosť Holcim (Slovensko), a.s. dostala pod značný finančný tlak. Okrem toho sa spoločnosť Holcim (Slovensko), a.s. obávala o naplnenie svojich celkových prepravných potrieb po železnici na celom území Slovenska. Preto sa začala zaujímať o možnosť, či by jej spoločnosť LTE, s.r.o. bola schopná poskytovať služby železničnej nákladnej prepravy na celom území Slovenska a v celom rozsahu prepravných potrieb.  Výsledkom však bolo, že ani spoločnosť LTE, s.r.o. ani iný dopravca nemal dostatočné prepravné kapacity na zabezpečenie všetkých prepravných potrieb spoločnosti Holcim (Slovensko), a.s. na území Slovenska.   

Z uvedeného dôvodu sa snažila spoločnosť Holcim (Slovensko), a.s. vyriešiť vzniknutú situáciu so Železničnou spoločnosťou Cargo, a.s. a požiadala ju listom zo dňa 05.04.2004 o vysvetlenie dôvodov, ktoré ju viedli k vypovedaniu dohôd o cene zasielateľom A a B, pričom zároveň ju ubezpečila, že dodrží všetky záväzky čo sa týka množstva a tratí dohodnutých so zasielateľom A. Železničná spoločnosť Cargo, a.s. v liste č. 105/2004 – O 21/1 zo dňa 06.04.2004 odôvodnila svoje konanie tak, že keďže Holcim (Slovensko), a.s. prestal na trase Rohožník – Devínska Nová Ves využívať železničnú nákladnú prepravu vykonávanú Železničnou spoločnosťou Cargo, a.s., došlo k narušeniu komplexnosti poskytovania služieb železničnej nákladnej prepravy. Preto pristúpila k úprave podmienok pre svojich zákazníkov (zasielateľov) vo vzťahu ku všetkým prepravným potrebám spoločnosti Holcim (Slovensko), a.s. 

Dňa 19.04.2004 sa zástupcovia spoločnosti Holcim (Slovensko), a.s. a Železničnej spoločnosti Cargo, a.s. opätovne stretli za účelom vyriešenia danej situácie a dohodli sa na tom, že vytvoria medzi sebou priamy obchodný vzťah pre poskytovanie služieb železničnej nákladnej prepravy veľkého objemu na všetkých tratiach z/do Rohožníka. Železničná spoločnosť Cargo, a.s. poslala spoločnosti Holcim (Slovensko), a.s. dňa 26.04.2004 listom č. 135/04 – O 21 cenovú ponuku na prepravu komodít na týchto tratiach vrátane trate Rohožník – Devínska Nová Ves, pričom ceny na jednotlivých tratiach boli značne nižšie ako boli ceny na úrovni tarify TR1. 

Vzhľadom na to, že spoločnosť Holcim (Slovensko), a.s. bola pod značným finančným a časovým tlakom (do 01.05.2004, kedy sa malo začať s účtovaním zvýšených cien za prepravu ostávali už len 4 dni), ako aj na to, že objem prepravy cementu na železničnej trati Rohožník – Devínska Nová Ves predstavoval z celkového objemu predaného cementu spoločnosti Holcim (Slovensko), a.s. len cca [...] % (obchodné tajomstvo), spoločnosť Holcim (Slovensko) a.s. sa rozhodla prijať predloženú cenovú ponuku a dňa 11.05.2004 uzavrela priamo so Železničnou spoločnosťou Cargo, a.s. Rámcovú zmluvu, a to na dobú určitú, do konca roka 2005. Na základe uvedenej zmluvy sa Holcim (Slovensko), a.s. zaviazal prepraviť celý rozsah svojich železničných prepravných potrieb na území Slovenska cez Železničnú spoločnosť Cargo, a.s., či už priamo alebo prostredníctvom zasielateľov. Ceny prepravných služieb dohodnuté v zmluve platili [...]. V zmluve bolo zároveň vyhradené právo dopravcu [...] (tieto údaje z Rámcovej zmluvy sú predmetom obchodného tajomstva). Spoločnosť Holcim (Slovensko), a.s. k uvedenému rozhodnutiu dospela na základe toho, že objem prepravy na trati Rohožník – Devínska Nová Ves z hľadiska celkových potrieb spoločnosti predstavovala len malé percento, ale zvýšenie tarify na ostatných železničných  tratiach by  malo pre spoločnosť značné negatívne ekonomické dopady.

Následne spoločnosť Holcim (Slovensko) a.s. oznámila spoločnosti LTE s.r.o. listom zo dňa 17.5.2004, že dňom 19.05.2004 ukončuje spoluprácu s touto spoločnosťou v oblasti nákladnej železničnej prepravy na území Slovenskej republiky.

          Úrad požiadal Železničnú spoločnosť Cargo, a.s. o vyjadrenie k vypovedaniu Dohôd o cene z dôvodu zmeny prepravných podmienok so zasielateľmi spoločnosti Holcim (Slovensko) a.s. Právny zástupca Železničnej spoločnosti Cargo, a.s. vo svojom liste zo dňa 01.12.2004 uviedol :

„Hlavnými dôvodmi zmien prepravných podmienok po 15.03.2004 u spoločnosti A boli nesplnenie pomernej časti zmluvne dohodnutého objemu prepravovaného tovaru (za obdobie 01.01.2004 až 15.03.2004 malo byť prepravených 21% dohodnutého objemu na rok 2004, avšak bolo prepravených len cca 14,8 %), pričom spoločnosť A avizovala nesplnenie dohodnutého objemu prepravovaného tovaru z dôvodu straty klienta, v dôsledku čoho bolo zrejmé, že nesplní dohodnutý objem prepravovaného tovaru.“ 

„Hlavnými dôvodmi zmien prepravných podmienok po 15.03.2004 u spoločnosti B bolo nesplnenie pomernej časti zmluvne dohodnutého objemu prepravovaného tovaru (za obdobie 01.01.2004 až 15.03.2004 malo byť prepravených cca 21 % dohodnutého objemu na rok 2004, avšak bolo prepravených len cca 8,5 %).“

Na základe uvedeného úrad dospel k názoru, že dané odôvodnenie dostatočne neobjasňuje dôvody, ktoré viedli Železničnú  spoločnosť Cargo, a.s. k výpovediam uvedených Dohôd o cene, a to na základe  nasledovných skutočností:

•	Rámcové zmluvy a Dohody o cene uzavreté medzi Železničnou spoločnosťou Cargo, a.s. a spoločnosťami A a B nešpecifikujú žiadne denné, týždenné, mesačné alebo kvartálne objemy prepravovaného tovaru, ale špecifikujú len ročné dohodnuté objemy prepravovaného tovaru. Ani zmluva medzi spoločnosťou Holcim (Slovensko) a.s. a spoločnosťou A nešpecifikuje žiadne dohodnuté denné, týždenné, mesačné alebo kvartálne objemy prepravovaného tovaru, ale špecifikuje len ročný objem prepravovaného tovaru.

•	Zdôvodnenie výpovede Dohôd o cene, ktoré boli uzavreté na obdobie od 01.01.2004 do 31.12.2004, a to nenaplnením dohodnutého objemu prepravy tovaru  už k termínu 15.03.2004 nie je dostatočné, pretože k 15.03.2004 len veľmi ťažko bolo možné predpokladať vývoj v objemových ukazovateľoch prepravy za ostatné mesiace roku 2004. Okrem toho obdobie od 01.01. – 15.03.2004 bolo ešte silne ovplyvnené zimnou prevádzkou so všetkými problémami s tým spojenými, čo určite malo vplyv na objem prepravovaného tovaru v tomto období. Okrem toho, ako je vyššie uvedené, nahradenie zasielateľskej spoločnosti inou spoločnosťou pri preprave cementu na trati Rohožník – Devínska Nová Ves v žiadnom prípade nemohlo ohroziť celkové dohodnuté objemy prepravy tovaru za rok 2004, čo potvrdila  aj spoločnosť Holcim (Slovensko) a.s. v písomnej forme zaslanej zasielateľskej spoločnosti A a čo vyplýva aj z toho, že Holcim (Slovensko), a.s. do 15.03.2004 prepravil na trati Rohožník – Devínska Nová Ves cez zasielateľa A viac ako polovicu dohodnutého objemu na rok 2004. 

Z vyššie uvedených skutočností vyplýva, že Železničná spoločnosť Cargo, a.s. vypovedala všetky Dohody o cene so zasielateľskými spoločnosťami, pričom zasielateľská spoločnosť A túto výpoveď následne preniesla na spoločnosť Holcim (Slovensko) a.s., a to bez objektívneho dôvodu, ktorý by súvisel s uzavretými zmluvnými vzťahmi. 

Úrad po preskúmaní vypovedaných Dohôd o cene zároveň zistil, že boli vypovedané len Dohody o cene, v ktorých boli dohodnuté ceny za prepravu okrem iného aj na tratiach z/do Rohožníka, teda na tratiach, na ktorých obstarávali zasielatelia železničnú nákladnú prepravu pre Holcim (Slovensko), a.s. Ceny na ostatných tratiach zahrnutých do týchto vypovedaných dohôd, na ktorých zasielatelia obstarávali prepravu pre iných prepravcov, mohli byť podľa textu výpovedí upravené novými dohodami o cene. Je teda zjavné, že Železničná spoločnosť Cargo, a.s. mala v úmysle zvýšiť ceny za prepravu len pre Holcim (Slovensko), a.s. 

Analýzou všetkých uvedených skutočností úrad dospel k záveru, že Železničná spoločnosť Cargo, a.s. podnikla jednotlivé kroky uvedené vyššie z dôvodu, že Holcim (Slovensko), a.s. začal na prepravu cementu na trati Rohožník – Devínska Nová Ves používať iného dopravcu, a to LTE, s.r.o. Uvedené vyplýva jednak z toho, že v samotných výpovediach Dohôd o cene zasielateľom A a B Železničná spoločnosť Cargo, a.s. uviedla, že dôvodom výpovede je zmena prepravných podmienok na tratiach z/do Rohožníka, pričom však v skutočnosti došlo k zmene len na trati Rohožník – Devínska Nová Ves, a to k zmene dopravcu zo Železničnej spoločnosti Cargo, a.s. na LTE, s.r.o., čo ale nemohlo mať vplyv na prepravené objemy komodít cez Železničnú spoločnosť Cargo, a.s. za rok 2004. Zároveň Železničná spoločnosť Cargo, a.s. v liste č. 105/2004 – O 21/1 zo dňa 06.04.2004 adresovanom spoločnosti Holcim (Slovensko), a.s. priznala, že jej konanie voči spoločnosti Holcim (Slovensko), a.s. bolo vyvolané tým, že Holcim (Slovensko), a.s. začal na trati Rohožník – Devínska Nová Ves používať dopravcu LTE, s.r.o. 

Železničná spoločnosť Cargo, a.s. teda z dôvodu, že Holcim (Slovensko), a.s. začal na jednej trati využívať služby dopravcu LTE, s.r.o., zvýšila prostredníctvom  zasielateľov A a B spoločnosti Holcim (Slovensko), a.s. ceny za svoje prepravné služby na všetkých ostatných tratiach. Vzhľadom na to, že dopravca LTE, s.r.o. nemal dostatočnú dopravnú kapacitu na to, aby zabezpečil všetky prepravné potreby spoločnosti Holcim (Slovensko), a.s. na všetkých tratiach na území Slovenska a neexistoval ani iný takýto dopravca,  dostal sa Holcim (Slovensko), a.s. pod značný cenový tlak Železničnej spoločnosti Cargo, a.s. Toto zvýšenie cien by totiž predstavovalo pre Holcim (Slovensko), a.s. veľmi podstatné zvýšenie ich prepravných nákladov a  výhody, ktoré mu prinieslo využívanie LTE, s.r.o., boli z tohto pohľadu minimálne a neporovnateľné s nevýhodami, ktoré by prinieslo, ak by trval na tom, že LTE, s.r.o. bude naďalej prepravovať cement na trati Rohožník – Devínska Nová Ves. Preto spoločnosť Holcim (Slovensko), a.s. pristúpila na podmienky Železničnej spoločnosti Cargo, a.s., že na všetkých tratiach v Slovenskej republike, teda aj na trati Rohožník – Devínska Nová Ves, bude pre celý objem svojich prepravných potrieb využívať len prepravné služby Železničnej spoločnosti Cargo, a.s. 

Zámer Železničnej spoločnosti Cargo, a.s. vytlačiť dopravcu LTE, s.r.o. z trhu železničnej nákladnej prepravy veľkého objemu cementu na trati Rohožník – Devínska Nová Ves a zabrániť  jeho opätovnému vstupu vyplýva aj z  Rámcovej zmluvy medzi Železničnou spoločnosťou Cargo, a.s. a spoločnosťou Holcim (Slovensko), a.s. Podľa uvedenej zmluvy sa Holcim (Slovensko), a.s. zaviazal realizovať všetky svoje prepravné potreby na všetkých tratiach z/do Rohožníka cez Železničnú spoločnosť Cargo, a.s. v objeme  [...] ton (obchodné tajomstvo) za kalendárny rok, [...] (tieto údaje z Rámcovej zmluvy sú predmetom obchodného tajomstva). Tzn., že ak by spoločnosť Holcim (Slovensko), a.s. chcela po dobu účinnosti tejto zmluvy opäť využívať na trati Rohožník – Devínska Nová Ves prepravné služby LTE, s.r.o. alebo iného dopravcu, Železničná spoločnosť Cargo, a.s. by mohla za tento krok Holcim (Slovensko), a.s. sankcionovať a ceny za prepravu na ostatných tratiach z/do Rohožníka by sa znova zvýšili minimálne na úroveň tarify TR1. 

Skutočnosťou poukazujúcou na to, že Železničná spoločnosť Cargo, a.s. chcela donútiť Holcim (Slovensko), a.s. k ukončeniu spolupráce s LTE, s.r.o. je aj to, že v čase, keď bolo zrejmé, že Holcim (Slovensko), a.s. s ňou uzavrie Rámcovú zmluvu, a teda pristúpi na to, že LTE, s.r.o. nebude pôsobiť na trati Rohožník – Devínska Nová Ves, vzala výpovede Dohôd o cene pre zasielateľov A a B späť. K uvedenému späťvzatiu došlo  listami zo dňa 30.04.2004, pričom ceny prepravy podľa Rámcovej zmluvy medzi Železničnou spoločnosťou Cargo, a.s. a spoločnosťou Holcim (Slovensko), a.s. mali platiť od 01.05.2004. Z uvedeného vyplýva, že ku skutočnému zvýšeniu cien na úroveň tarify TR1 nikdy nedošlo a  táto vyhrážka zo strany Železničnej spoločnosti Cargo, a.s. mala slúžiť len na to, aby cez cenový tlak na Holcim (Slovensko), a.s. vytlačila LTE, s.r.o. z trhu. 

Konanie Železničnej spoločnosti Cargo, a.s. bolo teda jednoznačne zamerané na vytlačenie dopravcu LTE, s.r.o. z trhu poskytovania železničnej nákladnej prepravy cementu na železničnej trati Rohožník – Devínska Nová Ves št. hranica. Železničná spoločnosť Cargo, a.s. využila svoju silu dominanta na relevantných trhoch poskytovania služby železničnej nákladnej prepravy veľkého objemu z/do Rohožníka a) – g) a hrozbou zvýšenia cien za svoje služby na týchto trhoch spôsobila vytlačenie svojho konkurenta, dopravcu LTE, s.r.o. z relevantného trhu železničnej nákladnej prepravy cementu na trati Rohožník – Devínska Nová Ves št. hranica a sama zaujala miesto na tomto trhu. 

Vyššie popísaným konaním Železničnej spoločnosti Cargo, a.s. došlo teda k vylúčeniu dopravcu LTE, s.r.o. z trhu železničnej nákladnej prepravy cementu na trati Rohožník – Devínska Nová Ves a Rámcová zmluva mu na viac ako rok a pol zamedzila opätovný vstup na uvedený relevantný trh. Ten bol znova otvorený až po skončení platnosti Rámcovej zmluvy, čo sa prejavilo [...] (obchodné tajomstvo). 

Na základe vyššie uvedených skutočností úrad dospel k záveru, že konanie Železničnej spoločnosti Cargo, a.s. na  relevantných trhoch poskytovania služby železničnej nákladnej prepravy veľkého objemu:

a) cementu na železničnej trati Rohožník – Lietavská Lúčka,
b) cementu a slinku na železničnej trati Rohožník – Šálková,
c) prírodného sádrovca na železničnej trati Rohožník – Špišská Nová Ves,
d) trosky a železitých korekcií na železničnej trati Rohožník – Haniska,
e) cementu na železničnej trati Rohožník – Bratislava východ št. hranica,
f) petrokoksu na železničnej trati Rohožník – Komárno št. hranica,
g) energosádrovca, uhlia, prírodného kaolínu, priemyselného kaolínu na železničnej           
  trati Rohožník – Kúty št. hranica,

ktorým vylúčila dopravcu LTE, s.r.o. z relevantného trhu poskytovania železničnej nákladnej prepravy cementu na železničnej trati Rohožník – Devínska Nová Ves št. hranica, a to tým, že bezprostredne po tom, čo dopravca LTE, s.r.o. začal poskytovať železničnú nákladnú prepravu pre Holcim (Slovensko), a.s. na uvedenej trati, podstatne zvýšila ceny za železničnú nákladnú prepravu pre Holcim (Slovensko), a.s. na ostatných tratiach z/do Rohožníka, v dôsledku čoho spoločnosť Holcim (Slovensko), a.s. bola nútená ukončiť spoluprácu s LTE s.r.o. a prijať ponuku dopravcu Železničná spoločnosť Cargo, a.s. na zabezpečovanie železničnej nákladnej prepravy komodít v celom rozsahu svojich prepravných potrieb a na všetkých tratiach z/do Rohožníka prostredníctvom tohto dopravcu na základe novej Rámcovej zmluvy, ktorá spoločnosti Holcim (Slovensko), a.s. de facto nepovoľovala prepravovať tovar prostredníctvom iných dopravcov, je zneužitím dominantného postavenia podľa § 8 ods. 2 zákona č. 136/2001 Z. z. a je zneužitím dominantného postavenia podľa čl. 82 Zmluvy o založení ES. 
  
K uvedenému sa vyjadril  účastník konania v odpovedi na výzvu pred vydaním rozhodnutia: „Pre Železničnú spoločnosť bol podstatný pri výpovedi dohôd o cene len ten fakt, že spoločnosť A ako najväčší zasielateľ v Slovenskej republike deklarovala, resp. avizovala Železničnej spoločnosti nesplnenie objemu, z dôvodu straty klienta, v dôsledku čoho musela Železničná spoločnosť zaujať k tomu príslušný a adekvátny postoj za účelom ochrany ekonomických aktivít.........Nie je pravdou, že spoločnosť Holcim (Slovensko) a.s. upozornila e-mailom spoločnosť A, že všetky podmienky Rámcovej zasielateľskej zmluvy č.002/2001 budú z jej strany splnené........Železničná spoločnosť nevytvárala na žiadny subjekt nátlak žiadnymi formami, či metódami. Železničná spoločnosť len využila právo vypovedať dohody o cene, pričom výkon práva nemožno sankcionovať“.  

K  tejto odpovedi na výzvu pred vydaním rozhodnutia úrad uvádza, že k zdôvodneniu Železničnej  spoločnosti Cargo, a.s. k vypovedaniu Dohôd o cene sa už vyjadril v predchádzajúcej časti.

K ďalšej časti vyjadrenia účastníka konania úrad uvádza : 

Úrad získal dôkazy, o tom, že spoločnosť Holcim (Slovensko), a.s. e-mailom zo dňa 15.03.2004 zaslala zasielateľovi A upozornenie, že všetky podmienky Rámcovej zmluvy č. 002/2001 a tiež Zasielateľského príkazu č. 41144 a  dodatok č. 1 budú splnené a v druhej e-mailovej správe z toho istého dňa oznámila, že na prepravu ucelenými vlakmi už nebude využívať túto spoločnosť, ale že sa rozhodli využiť výhodnejšiu ponuku na prepravu cementu z Rohožníka do svojho terminálu cez Devínsku Novú Ves od iného súkromného dopravcu. Z uvedeného vyplýva, že existujú dve e–mailové správy odoslané 15.03.2005 zo spoločnosti Holcim (Slovensko), a.s. generálnemu riaditeľovi zasielateľskej spoločnosti A s rôznym obsahom.  

Pokiaľ ide o posúdenie dĺžky trvania porušovania ustanovení zákona a čl. 82 Zmluvy o založení ES Železničnou spoločnosťou Cargo, a.s. úrad dospel k záveru, že Železničná spoločnosť Cargo, a.s. aktívne vykonávala kroky smerujúce k porušovaniu zákazu zneužívania dominantného postavenia v období od 15.03.2004 (vypovedanie Dohôd o cene) do 11.5.2005 (uzavretie Rámcovej zmluvy) a protiprávny stav vylúčenia LTE, s.r.o. z trhu pretrvával až do 31.12.2005 (skončenie platnosti Rámcovej zmluvy), o čom úrad listom č. 2568/PMÚ SR/2006 zo dňa 24.05.2006 oboznámil  právneho zástupcu účastníka konania  doplnením výzvy pred vydaním rozhodnutia a požiadal ho o vyjadrenie k uvedenej skutočnosti. 

K uvedenému sa vyjadril účastník konania v odpovedi na doplnenie výzvy pred vydaním rozhodnutia : „ Pokiaľ ide o začiatok úradom vymedzeného obdobia, ktorý úrad odvodzuje zo skutočnosti, že dňa 15.03.2004 Železničná spoločnosť, a.s. vypovedala zasielateľom, ktorí obstarávali nákladnú prepravu pre spoločnosť Holcim (Slovensko), a.s., dohody o cene na rok 2004, je  nutné zdôrazniť, že tieto právne úkony, ktoré boli realizáciou zmluvne dohodnutého práva, mali vyvolať účinky až od 01.05.2004, t.j. až od tohto dňa sa pôvodne dohodnuté podmienky medzi Železničnou spoločnosťou, a.s. a dotknutými zasielateľmi nemenili “   a ďalej  uvádza „ Podľa úradu v dôsledku skutočnosti, že Rámcová zmluva o spolupráci v železničnej koľajovej preprave č.342/2004 bola platná do 31.12.2005, vylúčenie spoločnosti LTE, s.r.o. z relevantného trhu poskytovania železničnej prepravy na trati Rohožník – Devínska Nová Ves št. hranica pretrvávalo do 31.12.2005. Železničná spoločnosť Cargo pritom považuje za potrebné poukázať na skutočnosť, že predmetná zmluva mohla byť zo strany spoločnosti Holcim (Slovensko), a.s. v zmysle Článku 5 zmluvy ukončená výpoveďou, a to bez uvedenia dôvodu.“ 

K tejto odpovedi na doplnenie výzvy pred vydaním rozhodnutia úrad uvádza:

Pokiaľ ide o začiatok porušovania zákona a čl. 82 Zmluvy o založení ES, nie je podstatné, že dňom 15. marca 2004 nebola skončená platnosť Dohôd o cene, len začala plynúť výpovedná lehota. Práve táto skutočnosť je v konaní Železničnej spoločnosti Cargo, a.s. podstatná, nakoľko uvedeným dňom sa spoločnosť Holcim (Slovensko), a.s. dostala pod cenový tlak Železničnej spoločnosti Cargo, a.s. Ak by sa s ňou nedohodla a neuzavrela Rámcovú zmluvu na prepravu celého objemu svojich prepravných potrieb po železnici, Dohody o cene by skutočne stratili platnosť a došlo by k podstatnému zvýšeniu cien pre spoločnosť Holcim (Slovensko), a.s. Tzn., že už momentom vypovedania Dohôd o cene, teda 15. marca 2004, došlo k hrozbe, že ceny budú zvýšené. To, že sa v skutočnosti nezvýšili, pretože jednak došlo k späťvzatiu výpovedí a jednak k uzatvoreniu Rámcovej zmluvy, je irelevantné, pretože podľa vykonaného dokazovania je zrejmé, že cieľom Železničnej spoločnosti Cargo, a.s. nebolo skutočné zvýšenie cien, ale cez hrozbu zvýšenia cien vytlačenie konkurenta, dopravcu LTE, s.r.o. z trhu, čo sa jej aj podarilo. Aj keď sa Železničná spoločnosť Cargo, a.s. bráni argumentáciou, že vypovedanie Dohôd o cene bola len realizácia zmluvne dohodnutého práva, úrad zastáva názor, že subjekt realizáciou svojho práva nemôže porušovať iné právne predpisy, k čomu v tomto prípade došlo. Železničná spoločnosť Cargo, a.s. vypovedaním Dohôd o cene a svojimi následnými krokmi vedúcimi k vytlačeniu LTE, s.r.o. z trhu zneužila svoje dominantné postavenie. 

Úrad určil ukončenie porušovania zákona a čl. 82 Zmluvy o založení ES Železničnou spoločnosťou Cargo, a.s. do 31. decembra 2005 z dôvodu, že v Rámcovej zmluve medzi ňou a spoločnosťou Holcim (Slovensko), a.s. uzavretej dňa 11. mája 2004, boli cenové podmienky dohodnuté na obdobie do 31. decembra 2005, kedy zároveň stratila platnosť. Uvedená zmluva spôsobila, že spoločnosť Holcim (Slovensko), a.s. bola povinná všetky svoje prepravné potreby realizovať cez dopravcu Železničná spoločnosť Cargo, a.s. a nemohla využívať iných dopravcov. Počas celej platnosti Rámcovej zmluvy bol teda dopravca LTE, s.r.o. vylúčený z trhu železničnej nákladnej prepravy na trati Rohožník – Devínska Nová Ves. Účastník konania síce namietal, že spoločnosť Holcim (Slovensko), a.s. mohla kedykoľvek uvedenú zmluvu vypovedať aj bez udania dôvodu, avšak v tom prípade by sa spoločnosť Holcim (Slovensko), a.s. dostala do pozície, akú mala pred uzatvorením tejto zmluvy a po vypovedaní Dohôd o cene jej zasielateľom v roku 2004, nakoľko ceny za prepravu prostredníctvom Železničnej spoločnosti Cargo, a.s. by sa zvýšili do úrovne TR1, čo by pre Holcim (Slovensko), a.s. predstavovalo neúnosné zvýšenie prepravných nákladov a na trhu neexistoval iný dopravca, ktorý by bol schopný zabezpečiť všetky jej prepravné potreby na území celého Slovenska namiesto Železničnej spoločnosti Cargo, a.s. (existovali len dopravcovia s lokálnou pôsobnosťou, nie na celom území). Zároveň tu bola hrozba [...] (obchodné tajomstvo). Všetky tieto obmedzenia spoločnosti Holcim (Slovensko), a.s. pokiaľ ide o vypovedanie Rámcovej zmluvy považuje úrad za dostatočné na to, aby jej zamedzili využívať na zabezpečovanie svojich prepravných potrieb iného dopravcu. Dopravca LTE, s.r.o. bol teda počas celej platnosti Rámcovej zmluvy, teda až do 31. decembra 2005, z relevantného trhu poskytovania služby železničnej nákladnej prepravy cementu veľkého objemu na trati Rohožník – Devínska Nová Ves vylúčený.   

VI. Pokuta

Vzhľadom na to, že konanie Železničnej spoločnosti Cargo, a.s. prebiehalo v čase od 15. marca 2004 do 31. decembra 2005, Železničná spoločnosť Cargo, a.s. porušila zákaz zneužívania dominantného postavenia podľa § 8 ods. 6 zákona. Úrad konštatuje, že ustanovenia relevantné pre uloženie pokuty sa počas správneho konania nemenili. 

Nakoľko zo strany Železničnej spoločnosti Cargo, a.s. od 01. mája 2004 došlo aj k zneužitiu dominantného postavenia podľa čl. 82 Zmluvy o založení ES, na uloženie pokuty za toto porušenie úrad v súlade s § 2 ods. 3 zákona použil ustanovenia zákona. 

Podľa § 38 ods. 1 zákona v spojení s § 2 ods. 3 zákona, úrad za porušenie ustanovenia § 8 ods. 6 zákona a za porušenie čl. 82 Zmluvy o založení ES, uloží podnikateľovi pokutu do 10 % z obratu za predchádzajúce uzavreté účtovné obdobie. 

Ekonomickým nástupcom Železničnej spoločnosti, a.s. a zároveň účastníkom konania v zmysle vyššie uvedeného je Železničná spoločnosť Cargo Slovakia, a.s., ktorá pokračuje v ekonomických aktivitách zaniknutej Železničnej spoločnosti, a.s., pokračuje v účasti na hospodárskej súťaži na danom trhu a ovplyvňuje jeho fungovanie, preto je možné prisúdiť takémuto nástupcovi zodpovednosť za protiprávne konanie jeho právneho predchodcu a uložiť mu sankciu. Tomuto záveru nasvedčuje aj skutočnosť, že v prípade protiprávneho konania predchodcu na nástupnícku spoločnosť nepochybne prechádza i prospech z dovtedajšej činnosti tohto súťažiteľa, teda i prospech z prípadného protiprávneho konania, t.j. zneužitia dominantného postavenia. Takýto výklad zodpovedá cieľom ochrany hospodárskej súťaže tak, aby konanie, ktoré negatívne ovplyvnilo fungovanie trhu a malo byť potrestané, neostalo bez sankcie len z dôvodu organizačných či štrukturálnych zmien na strane podnikateľov. Z uvedených dôvodov úrad uložil pokutu za konanie Železničnej spoločnosti, a.s. od 15. marca 2004 do 31. decembra 2004 jej právnemu a ekonomickému nástupcovi Železničnej spoločnosti Cargo Slovakia, a.s.

Pre posúdenie výšky pokuty úrad v súlade s § 38 ods. 4 zákona vychádzal z obratu Železničnej spoločnosti Cargo Slovakia, a.s. za rok 2005.  

Úrad ďalej pri ukladaní pokuty postupoval podľa § 38 ods. 10 zákona, podľa ktorého úrad pri ukladaní pokuty posudzuje závažnosť a dĺžku porušovania ustanovení tohto zákona, porušovania ustanovení osobitného predpisu alebo porušovania povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií  úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

a) Úrad zhodnotil závažnosť prešetrovaného konania Železničnej spoločnosti Cargo,  a.s. nasledovne:

Konanie Železničnej spoločnosti Cargo, a.s. posudzované týmto rozhodnutím je zneužitím dominantného postavenia, pričom v tomto prípade ide o  vylučovaciu praktiku, ktorej dôsledkom bolo vytlačenie iného podnikateľa z relevantného trhu.  

Konanie Železničnej spoločnosti Cargo, a.s. bolo realizované cez zasielateľské spoločnosti voči spoločnosti Holcim (Slovensko), a.s. a v konečnom dôsledku voči jej novo vstupujúcemu konkurentovi, dopravcovi LTE s.r.o. Spoločnosť Holcim (Slovensko), a.s. totiž po vypovedaní Dohôd o cene zo strany Železničnej spoločnosti Cargo, a.s. a zo strany zasielateľskej spoločnosti A, bola nútená pod hrozbou podstatného zvýšenia nákladov na železničnú prepravu odstúpiť od spolupráce so spoločnosťou LTE s.r.o. pri zabezpečovaní železničnej nákladnej prepravy na železničnej trati Rohožník – Devínska Nová Ves št. hranica a uzavrieť novú zmluvu už priamo so Železničnou spoločnosťou Cargo, a.s., podľa ktorej bola spoločnosť Holcim (Slovensko), a.s. povinná pod faktickou sankciou zvýšenia cien za železničnú nákladnú prepravu, realizovať celý objem svojich prepravných potrieb na celom území Slovenska výhradne prostredníctvom Železničnej spoločnosti Cargo, a.s. Železničná spoločnosť Cargo, a.s. použila cenu za poskytované služby ako nástroj cenového tlaku na svojho odberateľa za účelom dosiahnuť, aby tento nespolupracoval s iným železničným operátorom, ktorý by mohol poskytnúť svoje služby ako konkurenčný dopravca. 

Konanie Železničnej spoločnosti Cargo, a.s. prebiehalo na novo liberalizovanom trhu, kde pozitívny vplyv liberalizácie na zvýšenie konkurencie ešte nebol citeľný a znamenalo veľmi rýchly zásah voči vstupujúcemu konkurentovi LTE, s.r.o. (v deň, keď dopravca LTE, s.r.o. vstúpil na trh, Železničná spoločnosť Cargo, a.s. začala podnikať kroky vedúce k jeho eliminácii na danom trhu). Posudzovaná praktika Železničnej spoločnosti, a.s. bola v plnej miere implementovaná do praxe a na viac ako rok a pol bola spoločnosť LTE, s.r.o. vylúčená z trhu železničnej nákladnej prepravy cementu na trati Rohožník – Devínska Nová Ves.    

Relevantné trhy, na ktorých úrad preukázal zneužitie dominantného postavenia, nie sú veľké, predstavujú služby železničnej nákladnej prepravy veľkého objemu na siedmych železničných tratiach, zatiaľ čo počet všetkých železničných trás, na ktorých Železničná spoločnosť Cargo, a.s. poskytovala svoje služby železničnej nákladnej prepravy je omnoho vyšší. Vylúčenie konkurenta bolo preukázané na jednom relevantnom trhu, a to z poskytovania služieb železničnej nákladnej prepravy na jednej železničnej trati. 

 Na základe uvedeného úrad považuje protiprávne konanie Železničnej spoločnosti Cargo, a.s. z hľadiska povahy porušenia a skutočných dopadov na trh za veľmi závažné, avšak vzhľadom na veľkosť relevantných trhov úrad posúdil celkovú závažnosť porušenia zákona a čl. 82 Zmluvy o založení ES ako závažnú. 

b) Úrad zhodnotil dĺžku trvania porušovania ustanovení zákona a čl. 82 Zmluvy o založení ES Železničnou spoločnosťou,  a.s. nasledovne: 

Železničná spoločnosť Cargo, a.s. aktívne vykonávala kroky smerujúce k   porušovaniu zákazu zneužívania dominantného postavenia deklarovaného v tomto rozhodnutí od 15.03.2004 (vypovedanie Dohôd o cene Železničnou spoločnosťou Cargo, a.s.) do 11.05.2004 (uzavretie Rámcovej zmluvy  medzi Železničnou spoločnosťou Cargo, a.s. a spoločnosťou Holcim (Slovensko), a.s.). Následne až do 31. decembra 2005 (skončenie platnosti Rámcovej zmluvy) Železničná spoločnosť Cargo, a.s. udržiavala stav, kedy jej konkurent LTE, s.r.o. bol vylúčený z trhu železničnej nákladnej prepravy na trati Rohožník – Devínska Nová Ves št. hranica a nemal možnosť sa na tento trh vrátiť. Nakoľko zneužívanie dominantného postavenia trvalo 19 mesiacov, úrad to považuje za strednodobé porušovanie zákona. 

Iné skutočnosti, ktoré by úrad mohol vziať do úvahy pri ukladaní pokuty, neboli zistené. 

Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov možno proti tomuto rozhodnutiu podať rozklad na Protimonopolný úrad Slovenskej republiky, odbor zneužitia dominantného postavenia, Drieňová 24,  826 03 Bratislava v lehote do 15 dní odo dňa jeho doručenia. V zmysle § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov. 

       Ing. Emília Babiaková
          riaditeľka odboru 
     	  					    zneužívania dominantného postavenia

Rozhodnutie sa doručí:

JUDr. Pavel Hagyari
advokátska kancelária
Vlčkova 8/A
811 05 Bratislava

  

Oprava chyby v písaní v písomnom vyhotovení rozhodnutia č. 2006/DZ/2/1/067 zo dňa 03. júla 2006.

Protimonopolný úrad SR, odbor zneužívania dominantného postavenia, v súlade s § 47 ods. 6 zákona č. 71/1967 Zb. o správnom konaní (správny poriadok) v znení neskorších predpisov, opravuje chybu v písaní v písomnom vyhotovení rozhodnutia č. 2006/DZ/2/1/067 zo dňa 03. júla 2006 nasledovne:

Pôvodný text bodu 1. (i) výroku rozhodnutia č. 2006/DZ/2/1/067 zo dňa 03. júla 2006 znie: 

„(i) vo vypovedaní Dohôd o cene na rok 2004 zasielateľským spoločnostiam  […] (obchodné tajomstvo), na základe čoho došlo k podstatnému zvýšeniu cien za železničnú nákladnú prepravu tovaru na relevantných trhoch a) – g) pre spoločnosť Holcim (Slovensko), a.s., 903 38 Rohožník, čo spôsobilo, že spoločnosť Holcim (Slovensko), a.s., 903 38 Rohožník ukončila zabezpečovanie železničnej nákladnej prepravy cementu na trati Rohožník – Devínska Nová Ves št. hranica prostredníctvom dopravcu LTE Logistik a Transport Slovakia s.r.o., Lombardiniho 22, 831 03 Bratislava,“

Bod 1. (i) výroku rozhodnutia č. 2006/DZ/2/1/067 zo dňa 03. júla 2006 po oprave znie:

„(i) vo vypovedaní Dohôd o cene na rok 2004 zasielateľským spoločnostiam  […] (obchodné tajomstvo), na základe čoho by došlo k podstatnému zvýšeniu cien za železničnú nákladnú prepravu tovaru na relevantných trhoch a) – g) pre spoločnosť Holcim (Slovensko), a.s., 903 38 Rohožník, čo spôsobilo, že spoločnosť Holcim (Slovensko), a.s., 903 38 Rohožník ukončila zabezpečovanie železničnej nákladnej prepravy cementu na trati Rohožník – Devínska Nová Ves št. hranica prostredníctvom dopravcu LTE Logistik a Transport Slovakia s.r.o., Lombardiniho 22, 831 03 Bratislava,“

V Bratislave dňa 04. júla 2006

       Ing. Emília Babiaková
   	riaditeľka odboru
   zneužívania dominantného postavenia